SENTENZA TAL-QORTI TAL-PRIM'ISTANZA (Ir-Raba’ Awla Estiża)

23 ta’ Frar 2006 ( )

"Kompetizzjoni – Kontroll ta' operazzjonijiet ta' konċentrazzjoni ta' impriżi – Artikoli 2, 3 u 8 tar-Regolament Nru 4064/89/KEE − Kunċett ta’ konċentrazzjoni – Ħolqien ta’ pożizzjoni dominanti − Awtorizzazzjoni suġġetta għall-ħarsien ta’ ċerti impenji – Prinċipju ta' proporzjonalità"

Fil-kawża T-282/02,

Cementbouw Handel & Industrie BV, stabbilita f’Le Cruquius (l-Olanda), irrappreżentata minn W. Knibbeler, O. Brouwer u P. Kreijger, avukati,

rikorrenti,

vs

Il-Kummissjoni tal-Komunitajiet Ewropej, irrappreżentata inizjalment minn A. Nijenhuis, K. Wiedner u W. Mölls, wara minn Nijenhuis, É. Gippini Fournier u A. Whelan, bħala aġenti, b'indirizz għan-notifika fil-Lussemburgu,

konvenuta,

li għandha bħala suġġett talba għal annullament tad-Deċiżjoni tal-Kummissjoni 2003/756/KE, tas-26 ta' Ġunju 2002, rigward proċedura skond ir-Regolament tal-Kunsill (KEE) Nru 4064/89, li tiddikjara konċentrazzjoni kompatibbli mas-suq komuni u mal-Ftehim ŻEE (Kawża COMP/M.2650 − Haniel/Cementbouw/JV [CVK]) (ĠU 2003, L 282, p. 1, rettifika fil-ĠU 2003, L 285, p. 52),

IL-QORTI TAL-PRIM'ISTANZA



TAL-KOMUNITAJIET EWROPEJ (Ir-Raba' Awla Estiża),

komposta minn H. Legal, President, P. Lindh, P. Mengozzi, I. Wiszniewska-Białecka u V. Vadapalas, Imħallfin,

Reġistratur: K. Andová, Amministratur,

wara li rat il-proċedura bil-miktub u wara s-seduta tas-6 ta' Lulju 2005,

tagħti l-preżenti

Sentenza

Il-fatti li wasslu għall-kawża

1 Fl-24 ta’ Jannar 2002 l-impriża Franz Haniel & Cie GmbH (iktar ’il quddiem "Haniel") u r-rikorrenti nnotifikaw lill-Kummissjoni, b'mod konformi ma' l-Artikolu 4 tar-Regolament tal-Kunsill (KEE) Nru 4064/89, tal-21 ta’ Diċembru 1989, dwar il-kontroll ta’ konċentrazzjonijiet bejn impriżi (ĠU L 395, p. 1, ippubblikat mill-ġdid, wara rettifiki, fil-ĠU 1990, L 257, p. 13), emendat bir-Regolament tal-Kunsill (KE) Nru 1310/97, tat-30 ta’ Ġunju 1997, operazzjoni ta’ konċentrazzjoni. Skond din in-notifika, fl-1999, Haniel u r-rikorrenti kisbu l-kontroll konġunt, fis-sens ta' l-Artikolu 3(1)(b), tar-Regolament Nru 4064/89, ta’ l-impriża Olandiża Coöperatieve Verkoop- en Produktievereniging van Kalkzandsteenproducenten (iktar ’il quddiem "CVK") u tal-ħdax-il impriża membri tagħha permezz ta’ kuntratt u xiri ta’ ishma tal-kumpannija miżmumin mill-kumpannija Ġermaniża RAG AG (iktar ’il quddiem "RAG").

2 Haniel hija holding Ġermaniża ddiversifikata li, fis-settur tal-materjal għal bini, tipproduċi u tbiegħ materjal għal bini ta’ ħitan bħal briks tar-ramel u l-ġir (sand-lime), konkrit poruż (aerated concrete) u konkrit lest għall-użu (ready-mixed). Haniel teżerċita l-attivitajiet tagħha essenzjalment fil-Ġermanja. Fir-rigward ta' l-Olanda, qabel l-operazzjoni ta’ konċentrazzjoni, Haniel kellha ishma f’diversi impriżi li jipproduċu briks tar-ramel u l-ġir, u li huma membri ta’ CVK.

3 Ir-rikorrenti, li qabel kienet parti mill-grupp Olandiż NBM Amstelland BV, teżerċita l-attivitajiet tagħha fl-Olanda fis-suq tal-materjal għal bini u, b’mod iktar ġenerali, fis-swieq tal-bini, tal-loġistika u tal-kummerċ tal-materja prima. Fil-mument ta’ l-adozzjoni tad-Deċiżjoni 2003/756/KE, rigward proċedura skond ir-Regolament Nru 4064/89, li tiddikjara li konċentrazzjoni hija kompatibbli mas-suq komuni u mal-Ftehim ŻEE [Kawża COMP/M.2650 – Haniel/Cementbouw/JV (CVK)] (iktar ’il quddiem id-"deċiżjoni kkontestata"), ir-rikorrenti kienet miżmuma minn CVC Capital Partners Group Ltd, kumpannija ta’ investiment (investment group).

4 CVK ilha teżisti mill-1947 u fil-bidu kienet inkarigata mill-bejgħ tal-produzzjoni ta’ l-impriżi membri tagħha, jiġifieri l-produtturi Olandiżi ta’ briks tar-ramel u l-ġir. Fl-1989, CVK ġiet mibdula f’kooperattiva skond id-dritt Olandiż, bl-iskop li tiġi mtejjba l-kollaborazzjoni bejn il-membri tagħha.

5 Qabel ma saret l-operazzjoni ta’ konċentrazzjoni, ħamsa mill-ħdax-il impriża membri ta’ CVK – Kalkzandsteenfabriek De Hazelaar BV (iktar ’il quddiem "De Hazelaar"), Kalkzandsteenindustrie Loevestein BV (iktar ’il quddiem "Loevestein"), Steenfabriek Boudewijn BV (iktar ’il quddiem "Boudewijn"), Kalkzandsteenfabriek Hoogdonk BV (iktar ’il quddiem "Hoogdonk") u Kalkzandsteenfabriek Rijsbergen BV (iktar ’il quddiem "Rijsbergen") – kienu sussidjarji ta’ Haniel. Tliet stabbilimenti ta' briks tar-ramel u l-ġir– Kalkzandsteenfabriek Harderwijk BV (iktar ’il quddiem "Harderwijk"), Kalkzandsteenfabriek Roelfsema BV (iktar ’il quddiem "Roelfsema") u Kalkzandsteenfabriek Bergumermeer BV (iktar ’il quddiem "Bergumermeer") – kienu sussidjarji tar-rikorrenti, filwaqt li żewġ produtturi – Anker Kalkzandsteenfabriek BV (iktar ’il quddiem "Anker") u Vogelenzang Fabriek van Bouwmaterialen BV (iktar ‘il quddiem "Vogelenzang") – kienu sussidjarji ta’ RAG. Fl-aħħar nett, produttur, l-impriża Van Herwaarden Hillegom BV (iktar ’il quddiem "Van Herwaarden"), kienet, konġuntament, miżmuma minn Haniel ([kunfidenzjali]%),( ) tar-rikorrenti ([kunfidenzjali]%) u minn RAG ([kunfidenzjali]%).

6 Fl-1998, Nederlandse Mededingingsautoriteit (l-awtorità Olandiża kompetenti għall-kompetizzjoni; iktar ’il quddiem l-"NMa") irċeviet notifika ta’ proġett ta’ konċentrazzjoni li bih CVK kien biħsiebha tikseb il-kontroll ta' l-impriżi tagħha. Il-kontroll kellu jiġi ttrasferit fil-kuntest tal-konklużjoni ta' kuntratt ta’ pooling kif ukoll permezz ta’ emenda ta' l-artikoli ta’ assoċjazzjoni ta’ CVK. Fit-23 ta’ April 1998 NMa ddeċidiet li tibda ’l hekk imsejħa proċedura tat-"tieni fażi". B'deċiżjoni ta’ l-20 ta’ Ottubru 1998, NMa kkonkludiet il-proċedura tat-tieni fażi u awtorizzat il-proġett in kwistjoni.

7 Qabel ma seħħet din l-operazzjoni, RAG iddeċidiet li tbiegħ lil Haniel u lir-rikorrenti l-ishma tagħha li hija kellha fl-impriżi membri ta’ CVK. F’Marzu 1999 il-partijiet ikkomunikaw l-intenzjonijiet tagħhom lil NMa. Din ta’ l-aħħar, b’ittra tas-26 ta’ Marzu 1999, infurmat lil dawn bil-fatt li l-bejgħ previst ma kienx jikkostitwixxi operazzjoni ta’ konċentrazzjoni fis-sens ta' l-artikolu 27 tal-wet van 22 mei 1997 houdende nieuwe regels omtrent de economische mededinging (Mededingingswet) (liġi tat-22 ta’ Mejju 1997 li tistabbilixxi regoli ġodda fir-rigward tal-kompetizzjoni ekonomika) (Stb. 1997, Nru 242), sakemm l-operazzjoni awtorizzata bid-deċiżjoni ta’ l-20 ta’ Ottubru tkun ġiet implementata mhux iktar tard mill-mument ta' l-imsemmi bejgħ.

8 Fid-9 ta’ Awwissu 1999 CVK u l-impriżi membri tagħha kkonkludew il-kuntratt ta’ pooling imsemmi fil-punt 6 iktar ’il fuq. L-artikoli ta’ assoċjazzjoni ta’ CVK ġew emendati fl-istess jum sabiex jittieħdu in kunsiderazzjoni d-dispożizzjonijiet tal-kuntratt ta’ pooling (dawn iż-żewġ operazzjonijiet huma indikati iktar ’il quddiem bħala "l-ewwel grupp ta’ operazzjonijiet"). Dejjem f'dak il-jum, RAG, biegħet l-ishma li hija kellha fi tliet impriżi membri ta’ CVK (Anker, Vogelenzang u Van Herwaarden) lil Haniel u lir-rikorrenti (iktar ’il quddiem it-"tranżazzjoni RAG"), li kienu kkonkludew kuntratt ta’ kollaborazzjoni li jirregola l-kollaborazzjoni tagħhom fil-kuntest ta’ CVK (dawn iż-żewġ tranżazzjonijiet, kkunsidrati flimkien, huma msejħa iktar ’il quddiem t-"tieni grupp ta’ tranżazzjonijiet").

9 Wara li saret taf bl-operazzjoni tad-9 ta’ Awwissu 1999 waqt l-eżami ta' żewġ operazzjonijiet oħra ta' konċentrazzjoni nnotifikati minn Haniel (Kawżi COMP/M.2495 – Haniel/Fels u COMP/M.2568 – Haniel/Ytong), il-Kummissjoni, b’ittra tat-22 ta’ Ottubru 2001, indikat lir-rikorrenti u lill-impriżi l-oħra parteċipanti li l-operazzjoni kellha tiġi nnotifikata lilha skond l-Artikolu 4 tar-Regolament Nru 4064/89.

10 Kif ġie osservat fil-punt 1 iktar ’il fuq, fl-24 ta’ Jannar 2002 Haniel u r-rikorrenti nnotifikaw l-operazzjoni skond l-Artikolu 4 tar-Regolament Nru 4064/89.

11 Fil-25 ta’ Frar 2002 il-Kummissjoni adottat deċiżjoni skond l-Artikolu 6(1)(ċ) tar-Regolament Nru 4064/89, filwaqt li kkunsidrat li l-operazzjoni ta’ konċentrazzjoni nnotifikata kienet tqajjem dubji serji dwar il-kompatibbiltà tagħha mas-suq komuni u mal-Ftehim taż-Żona Ekonomika Ewropea (iktar ‘il quddiem il-"Ftehim ŻEE").

12 Fil-25 ta’ April 2002 il-Kummissjoni bagħtet dikjarazzjoni ta’ l-oġġezzjonijiet lill-partijiet li kienu għamlu n-notifika. Ir-rikorrenti wieġbet għal din b’ittra tat-13 ta’ Mejju 2002.

13 Fis-16 ta’ Mejju 2002 il-Kummissjoni semgħet lill-partijiet ikkonċernati.

14 Wara l-ewwel abbozz ta’ impenji ppreżentat fit-28 ta’ Mejju 2002 li ġie mequs bħala insuffiċjenti mill-Kummissjoni għall-finijiet tas-soluzzjoni tal-problema li hija kienet ikkonstatat fil-qasam tal-kompetizzjoni, Haniel u r-rikorrenti ppreżentaw l-impenji definittivi fil-5 ta’ Ġunju 2002.

15 Fis-26 ta’ Ġunju 2002, il-Kummissjoni adottat id-deċiżjoni kkontestata li fiha hija kkunsidrat li l-konċentrazzjoni nnotifikata kienet kompatibbli mas-suq komuni u mat-tħaddim tal-Ftehim ŻEE (l-Artikolu 1 tad-deċiżjoni kkontestata), taħt il-kundizzjoni ta' l-osservanza kompleta, min-naħa ta’ Haniel u tar-rikorrenti, ta’ l-impenji indikati fil-punti 27, 28, 32 sa 35 u 40 ta’ l-anness ta' l-imsemmija deċiżjoni (l-Artikolu 2 tad-deċiżjoni kkontestata) u taħt il-kundizzjoni li huma josservaw fis-sħiħ l-impenji l-oħra ta’ l-anness (l-Artikolu 3 tad-deċiżjoni kkontestata). Fost l-impenji msemmija fl-Artikolu 2 tad-deċiżjoni kkontestata jinsab, b’mod partikolari, ix-xoljiment ta’ CVK fi żmien [kunfidenzjali] mill-adozzjoni tad-deċiżjoni kkontestata. Id-deċiżjoni kkontestata ġiet ippubblikata fil-Ġurnal Uffiċjali ta’ l-Unjoni Ewropea fit-30 ta’ Ottubru 2003, u d-data kunfidenzjali tagħha tħalliet barra (ĠU L 282, p. 1, rettifika fil-ĠU L 285, p. 52).

Il-proċedura u t-talbiet tal-partijiet

16 B’rikors ippreżentat fir-Reġistru tal-Qorti tal-Prim’Istanza fil-11 ta’ Settembru 2002, ir-rikorrenti ressqet dan ir-rikors bis-saħħa ta’ l-Artikolu 230 KE.

17 Skond l-Artikolu 14 tar-Regoli tal-Proċedura tal-Qorti tal-Prim’Istanza u fuq proposta tar-Raba’ Awla, il-Qorti tal-Prim’Istanza, wara li nstemgħu l-partijiet skond l-Artikolu 51 ta' l-imsemmi Regolament, iddeċidiet li tirrinvija l-kawża quddiem kulleġġ ġudikanti estiż.

18 Fuq rapport ta’ l-Imħallef relatur, il-Qorti tal-Prim’Istanza (Ir-Raba’ Awla Estiża) iddeċidiet li tiftaħ il-proċedura orali u, bħala miżura ta’ organizzazzjoni tal-proċedura, talbet lill-partijiet iwieġbu bil-miktub ċerti domandi u jipprovdu ċertu dokumenti. Il-partijiet ikkonformaw ma' dawn it-talbiet fit-terminu stabbilit.

19 It-trattazzjonijiet orali tal-partijiet u r-risposti tagħhom għad-domandi tal-Qorti tal-Prim’Istanza nstemgħu fis-seduta tas-6 ta’ Lulju 2005.

20 Ir-rikorrenti titlob lill-Qorti tal-Prim’Istanza jogħġobha:

– tannulla d-deċiżjoni kkontestata;

– tordna lill-Kummissjoni tbati l-ispejjeż.

21 Il-Kummissjoni titlob lill-Qorti tal-Prim’Istanza jogħġobha:

– tiċħad ir-rikors;

– tordna lir-rikorrenti tbati l-ispejjeż;

Id-dritt

22 Ir-rikorrenti tqajjem, essenzjalment, tliet motivi biex issostni r-rikors tagħha. L-ewwel motiv huwa bbażat fuq l-inkompetenza tal-Kummissjoni fl-eżami tat-tranżazzjonijiet in kwistjoni skond l-Artikolu 3 tar-Regolament Nru 4064/89. It-tieni motiv huwa bbażat fuq żbalji ta’ evalwazzjoni tal-Kummissjoni fir-rigward tal-ħolqien ta’ pożizzjoni dominanti permezz ta’ l-operazzjoni ta’ konċentrazzjoni, bi ksur ta’ l-Artikolu 2 tar-Regolament Nru 4064/89. Fl-aħħar nett, it-tielet motiv huwa bbażat fuq il-ksur ta’ l-Artikoli 3 u 8(2), tar-Regolament Nru 4064/89 kif ukoll fuq il-prinċipju ta' proporzjonalità.

1. Fuq l-ewwel motiv, ibbażat fuq l-inkompetenza tal-Kummissjoni fl-eżami ta' l-operazzjonijiet in kwistjoni skond l-Artikolu 3 tar-Regolament Nru 4064/89

23 Dan il-motiv jinqasam fi tliet partijiet. L-ewwel parti tirrigwarda l-inkompetenza tal-Kummissjoni fl-eżami ta' l-operazzjonijiet RAG minħabba n-nuqqas ta’ bidla tal-kontroll ta’ CVK. It-tieni parti tirrigwarda l-inkompetenza tal-Kummissjoni sabiex tiddeskrivi bħala konċentrazzjoni waħda żewġ operazzjonijiet distinti u l-ineżistenza, f’dan il-każ, ta’ operazzjoni ta’ konċentrazzjoni fis-sens ta' l-Artikolu 3 tar-Regolament Nru 4064/89. It-tielet parti tirrigwarda l-inkompetenza tal-Kummissjoni biex teżamina t-teħid ta' kontroll minn CVK ta' l-impriżi membri tagħha, minħabba l-awtorizzazzjoni tagħha min-naħa ta' NMa.

Fuq l-ewwel parti ta’ l-ewwel motiv, ibbażata fuq l-inkompetenza tal-Kummissjoni biex teżamina t-tranżazzjoni RAG minħabba n-nuqqas ta’ bidla fil-kontroll ta’ CVK

L-argumenti tal-partijiet

24 Ir-rikorrenti ssostni li l-Kummissjoni mhijiex kompetenti, skond ir-Regolament Nru 4064/89, biex teżamina t-tranżazzjoni RAG, inkwantu din l-operazzjoni ma wasslitx għall-istabbiliment ta' kontroll konġunt ta’ CVK minn Haniel u minn RAG.

25 Fl-ewwel lok, ir-rikorrenti tikkontesta l-affermazzjoni li tinsab fid-deċiżjoni kkontestata li tgħid li, qabel it-tranżazzjoni RAG, kienet teżisti l-possibbilità ta’ maġġoranzi varjabbli fi ħdan il-laqgħat tal-membri ta’ CVK.

26 Qabel kollox, ir-rikorrenti tikkunsidra li din l-affermazzjoni hija sorprendenti għaliex id-deċiżjonijiet ta’ l-NMa tat-23 ta’ April u ta' l-20 ta’ Ottubru 1998 bl-ebda mod ma jsemmu din il-possibbiltà.

27 Imbagħad, ir-rikorrenti hija sorpriża li d-deċiżjoni kkontestata ma tinkludi l-ebda analiżi tal-kwistjoni jekk, konkretament, kienx hemm il-possibbiltà ta’ maġġoranza varjabbli fi ħdan il-laqgħat tal-membri ta’ CVK qabel it-tranżazzjoni RAG. Skond ir-rikorrenti, il-Kummissjoni ma tistax tillimita ruħha, kif għamlet fid-deċiżjoni kkontestata, li tiddikjara li kien hemm maġġoranzi varjabbli qabel din it-tranżazzjoni mingħajr ma tipprovdi l-iċken element ta’ prova dwar in-nuqqas ta' interessi komuni b'saħħithom ta’ l-azzjonisti jew in-nuqqas ta’ maġġoranza stabbli, skond il-punt 35 tad-dikjarazzjoni tal-Kummissjoni fuq il-kunċett ta’ konċentrazzjoni fis-sens tar-Regolament Nru 4064/89 (ĠU 1988, C 66, p.5). Fil-fehma tar-rikorrenti, il-Kummissjoni ma rnexxilhiex tistabbilixxi li, qabel it-tranżazzjoni RAG, kien hemm sitwazzjoni ta’ "nuqqas ta’ kontroll" ta’ CVK. Ir-rikorrenti tippreċiża li kienet il-Kummissjoni li kellha turi n-nuqqas ta’ kontroll qabel it-tranżazzjoni RAG, fid-dawl ta' l-interess komuni qawwi li kien hemm bejn l-"azzjonisti" ta’ CVK qabel din it-tranżazzjoni, partikolarment fuq il-bażi tal-kuntratt ta’ pooling.

28 Fit-tieni lok, ir-rikorrenti tqis li l-allegati drittijiet ta’ veto li, skond id-deċiżjoni kkontestata, hija għandha flimkien ma’ Haniel ma jagħtux lok għal kontroll konġunt ta’ CVK, li hija entità ekonomika indipendenti.

29 Fl-ewwel lok, il-Kummissjoni llimitat ruħha li biex tippresuponi l-eżistenza ta’ drittijiet ta’ veto tar-rikorrenti u ta’ Haniel fi ħdan il-korpi li jieħdu d-deċiżjonijiet ta’ CVK.

30 B'hekk, qabel kollox, ir-rikorrenti tafferma li l-Kummissjoni injorat il-garanziji li r-rikorrenti u Haniel taw lil NMa fil-kuntest tan-notifika ta’ l-abbozz tal-kuntratt ta’ pooling li ġie approvat fid-deċiżjoni ta’ l-20 ta’ Ottubru 1998. Dawn il-garanziji kienu jipprovdu, minn naħa, li l-kunsill ta' amministrazzjoni ta’ CVK kellu jkun kompost esklużivament minn rappreżentanti ta’ l-impriżi membri ta’ CVK jew minn persuni indipendenti u li ma seta' jinkludi l-ebda rappreżentant tal-kumpanniji li kienu parti minn grupp li kienet tifforma parti minnu l-kumpannija prinċipali ta’ membru wieħed jew iżjed membri ta’ CVK. Min-naħa l-oħra, fir-rigward tal-kunsill ta’ sorveljanza ta’ CVK, dan kellu jkun kompost minn maġġoranza ta’ membri indipendenti. Skond ir-rikorrenti, dawn ir-regoli jiggarantixxu li la r-rikorrenti u lanqas Haniel ma jkunu jistgħu jinfluwenzaw id-deċiżjonijiet kummerċjali strateġiċi ta’ CVK.

31 Imbagħad, ir-rikorrenti ssostni li, skond il-kodiċi ċivili Olandiż, il-korpi li jieħdu d-deċiżjonijiet ta’ kooperattiva, bħal CVK, għandhom jadottaw id-deċiżjonijiet tagħhom fl-uniku interess ta’ l-impriża u mhux f'dak ta’ l-azzjonisti tagħha. Għaldaqstant, skond dak li tallega r-rikorrenti, la hi u lanqas Haniel ma setgħu, fid-dritt jew fil-fatt, jinfluwenzaw id-deċiżjonijiet kummerċjali strateġiċi tal-korpi li jieħdu d-deċiżjonijiet ta’ CVK. Minn dan jirriżulta li, skond ir-rikorrenti, id-deċiżjoni ta’ l-20 ta’ Ottubru 1998, li taċċetta l-garanziji offerti minnha u minn Haniel, nisslet aspettattiva leġittima min-naħa tagħha, meta kienet il-Kummissjoni li kellha turi konkretament li Haniel u r-rikorrenti kellhom il-possibbiltà li jeżerċitaw influwenza determinanti fuq id-deċiżjonijiet ta’ CVK.

32 Fit-tieni lok, ir-rikorrenti tikkontesta l-konklużjoni li waslet għaliha l-Kummissjoni fil-premessa 19 tad-deċiżjoni kkontestata li tgħid li l-ftehim ta’ kollaborazzjoni konkluż bejn ir-rikorrenti u Haniel, l-għeluq ta’ tliet stabbilimenti ta' briks tar-ramel u l-ġir, membri ta’ CVK, u ċerti dokumenti għal użu intern ta’ Haniel kienu elementi li juru l-kontroll konġunt li r-rikorrenti u Haniel kellhom fuq CVK. Fir-rigward tal-kuntratt ta’ kooperazzjoni konkluż bejn Haniel u r-rikorrenti, din ta’ l-aħħar tindika li d-dispożizzjonijiet imsemmija mid-deċiżjoni kkontestata jirrigwardaw biss l-użu ta’ [kunfidenzjali], fatt li ma jistax awtomatikament jitqies li jimplika deċiżjonijiet strateġiċi ta’ CVK. Fir-rigward ta' l-għeluq ta’ tliet impriżi membri ta’ CVK, ir-rikorrenti tfakkar li ma kien ġie konkluż l-ebda ftehim bejnha u bejn Haniel f’dan ir-rigward, u li, wara li ġie ffirmat il-ftehim ta’ pooling, kienet CVK li fuq il-bażi ta' l-analiżi kummerċjali tagħha stess, iddeċidiet li teffettwa dan l-għeluq. Fir-rigward tad-dokumenti għal użu intern ta’ Haniel, ir-rikorrenti ssostni li billi ġiet awtorizzata li tara dawk id-dokumenti, hija tista’ tafferma li dawn ma jurux l-eżistenza jew in-nuqqas ta’ kontroll konġunt għall-finijiet ta’ l-applikazzjoni tar-Regolament Nru 4064/89, iżda juru interessi soġġettivi u irrilevanti ta’ Haniel fil-każ in kwistjoni.

33 Fl-aħħar nett, fit-tielet lok, ir-rikorrenti ssostni li l-Kummissjoni naqset mill-obbligu tagħha li timmotiva suffiċjentement id-deċiżjoni kkontestata taħt tliet aspetti: qabel kollox, fir-rigward ta' l-allegata eżistenza ta’ bidla fil-koalizzjonijiet fi ħdan CVK qabel it-tranżazzjoni RAG, partikolarment billi ma ssemmewx ir-raġunijiet li għalihom il-Kummissjoni adottat pożizzjoni differenti minn dik adottata minn NMa; imbagħad, fir-rigward tar-raġunijiet li għalihom il-Kummissjoni tqis li l-garanziji offruti minnha nfisha u minn Haniel lil NMa mhumiex biżżejjed biex jeliminaw il-possibbiltà ta’ kontroll konġunt u, fl-aħħar nett, fir-rigward tal-konstatazzjoni li l-ftehim ta’ kooperazzjoni bejnha u bejn Haniel, l-għeluq ta’ ċerti impriżi ta' produzzjoni ta' briks tar-ramel u l-ġir u d-dokumenti għal użu intern ta’ Haniel jindikaw kontroll konġunt ta’ CVK.

34 Il-Kummissjoni tfakkar, preliminarjament, li fid-deċiżjoni kkontestata, hija ma kkunsidratx it-tranżazzjoni RAG bħala operazzjoni distinta. Il-kuntratt ta’ pooling, jiġifieri t-teħid ta’ kontroll min-naħa ta’ CVK ta’ l-impriżi membri tagħha, u t-tranżazzjoni RAG, jiġifieri t-teħid ta’ kontroll minn Haniel u mir-rikorrenti ta’ CVK, permezz ta’ l-akkwist ta’ l-ishma tal-kumpannija li qabel kienu miżmuma minn RAG fil-kapital tal-kumpanniji membri ta’ CVK, jikkostitwixxu l-istess operazzjoni ta’ konċentrazzjoni.

35 Fil-kunsiderazzjoni ta' dan, il-Kummissjoni tirribatti, qabel kollox, li, bħala regola ġenerali, meta żewġ azzjonisti għandhom bejniethom partijiet ugwali tad-drittijiet ta' vot ta’ impriża, din is-sitwazzjoni, deskritta fil-punt 20 tad-dikjarazzjoni tal-Kummissjoni rigward il-kunċett ta’ konċentrazzjoni, iċċitata hawn fuq fil-punt 27, tagħtihom dritt ta’ veto u, għaldaqstant, il-kontroll konġunt ta’ l-impriża. F’dan il-każ, qabel l-operazzjoni ta’ konċentrazzjoni, la r-rikorrenti, la Haniel, u lanqas RAG ma kellhom dritt ta’ veto. Barra minn dan, il-Kummissjoni tenfasizza li, minkejja li mhuwiex eskluż li, f’ċirkustanzi eċċezzjonali ħafna, azzjonisti – minoritarji – li m’għandhomx dritt ta’ veto jistgħu jeżerċitaw kontroll konġunt de facto fuq impriża, ir-rikorrenti ma sostnietx fir-rikors tagħha li kienu jeżistu interessi komuni qawwija bejn it-tliet azzjonisti ċċitati qabel ma twettqet l-operazzjoni ta' konċentrazzjoni. F'dan ir-rigward, il-Kummissjoni tosserva wkoll li t-tentattiv ta’ argumentazzjoni f’dan is-sens, abbozzat mir-rikorrenti fir-replika tagħha, li jgħid li kien hemm interessi komuni ta’ dan it-tip, fid-dawl, b’mod partikolari, tal-kuntratt ta’ pooling, ma jqisx il-fatt li dan ta’ l-aħħar huwa parti integrali mill-operazzjoni ta’ konċentrazzjoni u għaldaqstant mhuwiex rilevanti għall-perijodu qabel id-9 ta’ Awwissu 1999. F’dawn iċ-ċirkustanzi, skond il-Kummissjoni, għandu jiġi kkunsidrat li t-tliet azzjonisti kellhom interessi differenti u għandu jiġu presuppost li, qabel l-operazzjoni ta’ konċentrazzjoni, kien hemm il-possibbiltà ta' maġġoranzi varjabbli fi ħdan CVK.

36 Imbagħad, fir-rigward ta' l-argument ibbażat fuq il-fatt li ġiet injorata d-deċiżjoni ta’ l-NMa ta’ l-20 ta’ Ottubru 1998 u tal-garanziji offruti lilha mir-rikorrenti u minn Haniel, il-Kummissjoni tenfasizza li l-NMa eżaminat operazzjoni oħra ta’ konċentrazzjoni fid-dawl ta' regoli ġuridiċi oħra. Minn naħa, l-operazzjoni ta’ konċentrazzjoni nnotifikata lil NMa ma ġietx implementata bħala tali u operazzjoni oħra ta’ konċentrazzjoni – li tinkludi l-ewwel u t-tieni grupp ta’ tranżazzjonijiet –, li kellha tiġi suġġetta għall-obbligu ta’ notifika skond ir-Regolament Nru 4064/89, ġiet konkluża fid-9 ta’ Awwissu 1999. Min-naħa l-oħra, NMa evalwat il-kunċett ta’ kontroll fid-dawl tad-dritt tal-kompetizzjoni Olandiż, filwaqt li l-Kummissjoni għamlet dan fid-dawl tad-dispożizzjonijiet tar-Regolament Nru 4064/89. B'hekk, skond dak li tgħid il-Kummissjoni, minkejja li l-kwistjoni tal-maġġoranzi varjabbli ma kinitx rilevanti għal NMa, bl-applikazzjoni, minflok, tar-Regolament Nru 4064/89 għal operazzjoni oħra ta’ konċentrazzjoni, hija stess tat importanza lil dawn il-maġġoranzi varjabbli, billi qieset li l-fatt li huma saru possibbli wara l-operazzjoni kien jeskludi kull kontroll konġunt preċedenti ta' CVK. Il-garanziji msemmija mir-rikorrenti ma jibdlux din il-konklużjoni, inkwantu huma intiżi biss sabiex jillimitaw il-possibbiltà għall-persuni li jeżerċitaw funzjonijiet fl-ambitu ta’ l-"azzjonisti finali" ta’ CVK li jipparteċipaw fil-korpi ta' direzzjoni tagħha. Il-membri ta’ dawn il-korpi huma madankollu maħtura mil-laqgħa tal-membri ta’ CVK, wara li jkunu nnominati mid-diretturi ta' dawn ta' l-aħħar, li huma nnominati, min-naħa tagħhom, mill-azzjonisti rispettivi tagħhom. Għaldaqstant, il-Kummissjoni ssostni li ma tantx huwa probabbli li l-membri tal-korpi ta' direzzjoni ta’ CVK jaġixxu mingħajr ma jieħdu in kunsiderazzjoni l-interessi ta’ dawk li jieħdu d-deċiżjoni finali rigward il-ħatra jew it-tneħħija tagħhom, jiġifieri ir-rikorrenti u Haniel, fil-kwalità tagħhom ta' "azzjonisti finali".

37 Barra minn dan, il-Kummissjoni enfasizzat li d-dispożizzjonijiet tal-kodiċi ċivili Olandiż ma jibdlux il-konklużjoni li r-rikorrenti u Haniel għandhom il-kontroll konġunt ta’ CVK. Fil-fatt, il-Kummissjoni ssostni, min-naħa li, jekk huwa minnu li, fid-dritt Olandiż, id-deċiżjonijiet tal-korpi ta' direzzjoni ta’ impriża għandhom jiġu adottati fl-interess ta' din ta' l-aħħar, l-interess ta' l-azzjonisti huwa dejjem fattur li għandu jkun ikkunsidrat sabiex jiġi stabbilit x'inhu fl-interess ta' l-impriża. Min-naħa l-oħra, il-Kummissjoni tosserva li r-relazzjonijiet bejn CVK u r-rikorrenti huma simili għal dawk bejn kumpannija sussidjarja u l-kumpannija prinċipali tagħha; safejn id-dritt tal-kumpanniji Olandiż jobbliga lill-kumpanniji sussidjarji li jsegwu l-istruzzjonijiet tal-kumpannija prinċipali, dan għandu jgħodd ukoll fil-każ meta żewġ impriżi, ir-rikorrenti u Haniel, jikkontrollaw flimkien impriża komuni.

38 Bl-istess mod, il-Kummissjoni tikkontesta l-ilmenti tar-rikorrenti fir-rigward tal-premessa 19 tad-deċiżjoni kkontestata li tgħid li l-kuntratt ta’ kooperazzjoni, l-għeluq ta’ tliet impriżi membri ta’ CVK u d-dokumenti interni ta’ Haniel jikkostitwixxu elementi li juru l-kontroll konġunt eżerċitat mir-rikorrenti u minn Haniel fuq CVK. F’dan ir-rigward, il-Kummissjoni tfakkar li dawn l-elementi jservu biss biex juru l-eżistenza tal-kontroll konġunt, kif jidher fil-premessi 13 sa 17 tad-deċiżjoni kkontestata, kif ammettiet wara kollox ir-rikorrenti fir-replika tagħha. Għaldaqstant, id-drittijiet ta’ veto tar-rikorrenti u ta’ Haniel fuq il-ħatra tal-korpi ta' amministrazzjoni ta’ CVK huma biżżejjed minnhom infushom biex juru l-kontroll konġunt tagħhom ta’ CVK. F'kull każ, il-Kummissjoni tikkunsidra li l-ewwel żewġ elementi juru effettivament il-possibbiltà li r-rikorrenti u Haniel jintervjenu fl-attivitajiet u fid-deċiżjonijiet strateġiċi ta’ CVK. Fir-rigward tad-dokumenti interni ta’ Haniel, il-Kummissjoni tikkunsidra li dawn jikkorroboraw l-argument tagħha li Haniel u r-rikorrenti kellhom l-intenzjoni li jassumu flimkien il-kontroll ta’ CVK.

39 Fl-aħħar nett, il-Kummissjoni tiċħad ukoll l-allegazzjonijiet tar-rikorrenti li d-deċiżjoni kkontestata ma kinitx immotivata suffiċjentement.

Il-kunsiderazzjonijiet tal-Qorti tal-Prim’Istanza

– Osservazzjonijiet preliminari

40 Preliminarjament, għandu jiġi mfakkar li, skond l-Artikolu 3 tar-Regolament Nru 4064/89, bl-isem "Tifsira ta’ konċentrazzjoni",

“1. Konċentrazzjoni għandha tiġi meqjusa li teżisti meta:

a) żewġ impriżi jew iktar li qabel kienu indipendenti jingħaqdu,

jew

b) persuna jew persuni li jkunu diġà qed jikkontrollaw mill-inqas impriża waħda, jew

impriża jew impriżi,

jiksbu, kemm jekk b'xiri ta' titoli jew assi, b'kuntratt jew b'xi mezz ieħor, kontroll dirett jew indirett ta' impriża waħda jew iktar jew xi partijiet minn dawn l-impriżi.

2. [...]

Il-ħolqien ta' intrapriża bejn tnejn jew iktar li tħaddem fuq bażi fit-tul il-funzjonijiet kollha ta' entità ekonomika awtonoma, tikkostitwixxi konċentrazzjoni fis-sens tal-paragrafu 1 (b).

3. Għall-finijiet ta' dan ir-Regolament, kontroll għandu jkun magħmul minn drittijiet, kuntratti jew kull mezzi oħra li, jew separatament jew flimkien u f'kunsiderazzjoni tal-fatti jew tal-liġi involuta, jagħtu l-possibbiltà ta' tħaddim ta' influwenza deċisiva lil xi impriża, b'mod partikolari permezz ta':

a) il-pussess jew id-dritt għall-użu ta' l-assi kollha jew ta' xi parti minnhom ta' l-impriża;

b) drittijiet jew kuntratti li jagħtu influwenza deċisiva lill-kompożizzjoni, votazzjoni jew deċiżjonijiet [tal-korpi] ta' impriża.

4. Kontroll jinkiseb minn persuni jew impriżi li:

a) ikollhom id-drittijiet jew ikunu intitolati għal drittijiet skond il-kuntratti konċernati

b) waqt li ma jkollhomx drittijiet bħal dawn jew li ma jkunux intitolati għal drittijiet skond dawn il-kuntratti, għandhom is-setgħa jeżerċitaw id-drittijiet li joħorġu minnhom

[...]".

41 Għalhekk operazzjoni ta’ konċentrazzjoni sseħħ, b’mod partikolari, permezz tat-teħid tal-kontroll ta’ impriża waħda jew iżjed, minn impriża li taġixxi weħidha, jew minn żewġ impriżi jew iżjed li jaġixxu flimkien, peress li, indipendentement mill-forma tat-teħid tal-kontroll, din ta’ l-aħħar, fid-dawl taċ-ċirkustanzi ta’ fatt u ta’ dritt speċifiċi ta’ kull każ partikolari, għandha tipprovdi l-possibbiltà li tiġi eżerċitata influwenza deċiżiva fuq l-attività ta’ l-impriża akkwistata li tiġi minn drittijiet, minn kuntratti jew minn kull mezz ieħor.

42 Kif ippreċiżat il-Kummissjoni fil-punt 19 tal-komunikazzjoni tagħha fuq il-kunċett ta’ konċentrazzjoni, iċċitata fil-punt 27 iktar ’il fuq, riprodott, essenzjalment, mill-premessa 14 tad-deċiżjoni kkontestata, u mhux ikkontestat mir-rikorrenti, hemm kontroll konġunt meta żewġ impriżi jew iżjed jew persuni jkollhom il-possibbiltà li jeżerċitaw influwenza determinanti fuq impriża oħra, jiġifieri għandhom il-possibbiltà li jimpedixxu deċiżjonijiet li jiddeterminaw id-direzzjoni strateġika kummerċjali ta' l-impriża. B’hekk, il-kontroll konġunt jippermetti li jkun hemm sitwazzjoni ta’ ostakolu minħabba s-setgħa ta’ żewġ impriżi jew iżjed li jirrifjutaw id-deċiżjonijiet strateġiċi proposti. Għaldaqstant dawn l-azzjonisti għandhom neċessarjament jiftiehmu fuq linja ta’ azzjoni komuni biex tiġi ddeterminata d-direzzjoni ta’ l-attivitajiet ta’ impriża komuni.

43 F’dan il-każ, il-Kummissjoni, fil-premessi 15 sa 17, tad-deċiżjoni kkontestata, għamlet il-preċiżazzjonijiet li ġejjin:

"15. Billi xtraw l-ishma ta’ RAG, Haniel u Cementbouw kisbu l-kontroll konġunt ta’ CVK. L-ishma indiretti rispettivi tagħhom ta’ 50 % f’CVK jippermettu lil Haniel u Cementbouw li jeżerċitaw drittijiet ta’ veto fil-laqgħa tal-membri ta’ CVK (ledenvergadering). Dawn id-drittijiet ġew imnissla bl-irtirar ta’ RAG, li l-preżenza tagħha fil-laqgħa għamlet possibbli l-maġġoranzi varjabbli u għaldaqstant eskludiet il-possibbiltà tal-kontroll tal-laqgħa mill-azzjonisti.

16. Il-laqgħa tal-membri tiddeċiedi l-kompożizzjoni tal-korpi li jieħdu d-deċiżjonijiet ta’ CVK, jiġifieri, tal-kunsill ta' amministrazzjoni (Raad van Bestuur) u tal-kunsill ta' sorveljanza (Raad van Commissarissen). L-artikoli ta’ assoċjazzjoni u l-ftehim ta’ pooling jimponulha restrizzjonijiet fuq il-ħatriet fil-laqgħa, inkwantu l-ebda membru tal-kunsill ta' amministrazzjoni, u minoranza biss mill-membri tal-kunsill ta’ sorveljanza, jistgħu kontemporanjament jeżerċitaw funzjonijiet fi ħdan il-kumpanniji ta’ l-azzjonisti tal-membri ta’ CVK.

17. L-għażla tal-kompożizzjoni tal-korpi li jieħdu d-deċiżjonijiet ta’ kumpannija hija deċiżjoni strateġika essenzjali. Dritt ta’ veto fuq tali deċiżjoni tagħti għaldaqstant lid-detentur, fis-sens tar-Regolament dwar il-konċentrazzjonijiet, il-kontroll fuq il-kumpannija, f'dan il-każ CVK, billi l-membri ta' dawn il-korpi li jieħdu d-deċiżjonijiet jieħdu in kunsiderazzjoni l-opinjonijiet ta' dawk li għandhom drittijiet ta' veto kontra d-deċiżjonijiet tagħhom".

44 Fil-premessa 19 tad-deċiżjoni kkontestata, il-Kummissjoni tindika wkoll dan li ġej:

"19. Il-kisba tal-kontroll ta’ CVK minn Haniel u Cementbouw tidher ukoll mill-ftehim ta’ kooperazzjoni konkluż minn dawn l-impriżi fil-kuntest tal-ftehim tal-pooling. Dan jirregola diversi aspetti tal-kooperazzjoni tagħhom f’CVK (premessa 11). ċerti deċiżjonijiet strateġiċi adottati mid-direttorat tal-kumpannija ta' CVK wara l-implementazzjoni ta' l-operazzjoni in kwistjoni − partikolarment l-għeluq ta’ tlieta mill-ħdax-il fabbrika li tipproduċi briks tar-ramel u l-ġir − kienu diġà ġew diskussi fid-dettall minn Haniel u Cementbouw qabel l-operazzjoni u għaldaqstant, il-partijiet ibbażaw ruħhom manifestament fuq dawn id-deċiżjonijiet għall-konklużjoni tal-ftehim ta’ pooling. B'mod ġenerali, id-dokumenti mfassla bl-intenzjoni tad-direttorat tal-grupp Haniel għall-finijiet ta' deċiżjoni interna rigward din l-operazzjoni juru li, f'kull każ skond Haniel, il-ftehim ta’ pooling jagħti lill-partijiet il-possibbiltà li jikkontrollaw flimkien lil CVK".

45 Mis-siltiet iċċitati tad-deċiżjoni kkontestata jirriżulta li l-Kummissjoni sabet li kien hemm teħid ta' kontroll ta’ CVK min-naħa ta’ Haniel u mir-rikorrenti, indipendentement mill-kwistjoni, imqajma fit-tieni parti ta’ dan il-motiv, jekk kienx hemm fil-każ in kwistjoni operazzjoni waħda jew iżjed ta’ konċentrazzjoni. Għaldaqstant, anki jekk il-Kummissjoni tosserva, fin-noti tagħha li hija ma ddeċidietx esklużivament, fid-deċiżjoni kkontestata, fuq it-tranżazzjoni RAG, iżda fuq operazzjoni ta' konċentrazzjoni li tinkludi l-ewwel u t-tieni gruppi ta’ tranżazzjonijiet imsemmija fil-punt 8 iktar ’il fuq, madankollu għandu jiġi kkunsidrat li, sabiex jiġi stabbilit it-teħid ta’ kontroll konġunt ta’ CVK minn Haniel u mir-rikorrenti, il-Kummissjoni bbażat ruħha biss fuq it-tieni grupp ta’ tranżazzjonijiet.

46 Għandu jiġi ppreċiżat li, essenzjalment, ir-rikorrenti tagħti x’tifhem inizjalment, li qabel il-konklużjoni tat-tieni grupp ta’ tranżazzjonijiet, u partikolarment qabel it-tranżazzjoni RAG, kien hemm kontroll konġunt ta’ CVK eżerċitat mit-tliet azzjonisti tagħha, jiġifieri r-rikorrenti, Haniel u RAG − kif timplika l-allegazzjoni tagħha dwar l-"interess komuni qawwi li kien hemm bejn l-azzjonisti ta’ CVK" (ara punt 27, iktar ’il fuq), tat-tip indikat fil-punti 30 sa 35 tal-komunikazzjoni tal-Kummissjoni fuq il-kunċett ta’ konċentrazzjoni msemmi iktar ’il fuq − u tilmenta li l-Kummissjoni ma pprovatx "in-nuqqas ta’ interessi komuni" lill-azzjonisti ta’ CVK qabel il-konklużjoni tat-tieni grupp ta’ tranżazzjonijiet, qabel il-konstatazzjoni ta’ "teħid ta’ kontroll" ta’ CVK min-naħa ta’ Haniel u tar-rikorrenti. Imbagħad, ir-rikorrenti sostniet li l-garanziji offruti lil NMa, fil-kuntest tan-notifika tal-proġett ta’ l-ewwel grupp ta’ tranżazzjonijiet imsemmi fil-punt 8 iktar ’il fuq, fir-rigward tal-kompożizzjoni tal-kunsill ta' amministrazzjoni u tal-kunsill ta’ sorveljanza ta’ CVK jeskludu kull kontroll konġunt ta’ din ta’ l-aħħar, jiġifieri n-nuqqas ta’ drittijiet ta’ veto ta’ Haniel u tar-rikorrenti fuq id-deċiżjonijiet strateġiċi ta’ l-impriża.

47 L-eżami li ġej jirrigwarda għaldaqstant, fl-ewwel lok, l-allegazzjoni tar-rikorrenti li tgħid li kien hemm kontroll konġunt ta’ CVK min-naħa tat-tliet azzjonisti tagħha qabel il-konklużjoni tat-tieni grupp ta’ tranżazzjonijiet. Fil-każ ta’ risposta negattiva, il-Qorti tal-Prim’Istanza ser tevalwa, fit-tieni lok, jekk, kif huwa sostnut fid-deċiżjoni kkontestata, it-tieni grupp ta’ tranżazzjonijiet, partikolarment it-tranżazzjoni RAG, wassalx għat-teħid ta’ kontroll konġunt ta’ CVK min-naħa ta’ Haniel u r-rikorrenti. Fl-aħħar nett, fit-tielet lok, il-Qorti tal-Prim’Istanza ser teżamina l-ilmenti mqajma mir-rikorrenti rigward l-insuffiċjenza tal-motivazzjoni tad-deċiżjoni kkontestata f'dak li għandu x'jaqsam mat-teħid ta’ kontroll konġunt ta’ CVK.

– Fuq l-allegazzjonijiet tar-rikorrenti dwar l-eżistenza ta’ kontroll konġunt ta’ CVK qabel il-konklużjoni tat-tieni grupp ta’ tranżazzjonijiet

48 Għandu jiġi osservat li l-konstatazzjoni, magħmula fil-premessa 15 tad-deċiżjoni kkontestata, li tgħid li l-preżenza ta’ RAG fil-laqgħa tal-membri ta’ CVK ippermettiet maġġoranzi varjabbli u eskludiet it-teħid eventwali ta’ kontroll ta’ l-impriżi membri min-naħa ta’ l-azzjonisti, hija bbażata neċessarjament fuq l-interpretazzjoni tad-data relatata mat-tqassim tal-kapital tal-kumpannija u tad-drittijiet ta' vot korrispondenti li jinsabu fil-premessa 5 tad-deċiżjoni kkontestata.

49 Din id-data, riprodotta iktar ’il quddiem, tirrappreżenta s-sehem, f’punti perċentwali, li kull waħda mill-11-il impriża membru ta’ CVK għandha fil-kapital tal-kumpannija ta’ din ta’ l-aħħar − u d-drittijiet ta' vot konnessi magħhom − skond l-artikoli ta’ assoċjazzjoni ta’ CVK.

– De Hazelaar [kunfidenzjali] %

– Loevestein [kunfidenzjali] %

– Boudewijn [kunfidenzjali] %

– Hoogdonk [kunfidenzjali] %

– Rijsbergen [kunfidenzjali] %

– Harderwijk [kunfidenzjali] %

– Roelfsema [kunfidenzjali] %

– Bergumermeer [kunfidenzjali] %

– Anker [kunfidenzjali] %

– Vogelenzang [kunfidenzjali] %

– Van Herwaarden [kunfidenzjali] %

50 Għandu jiġi mfakkar li, qabel il-konklużjoni tat-tieni grupp ta’ tranżazzjonijiet, Haniel kienet proprjetarja ta’ l-ewwel ħames impriżi msemmija iktar ’il fuq, ir-rikorrenti kienet il-kumpannija prinċipali ta’ Harderwijk, ta’ Roelfsema u ta’ Bergumermeer, filwaqt li RAG kellha Anker u Vogelenzang. Fir-rigward ta' l-impriża Van Herwaarden, Haniel kellha [kunfidenzjali] % tal-kapital tal-kumpannija tagħha, ir-rikorrenti [kunfidenzjali] % u RAG [kunfidenzjali] %.

51 Għalhekk, qabel il-konklużjoni tat-tieni grupp ta’ tranżazzjonijiet, Haniel kellha indirettament [bejn 40 u 45] ( )% tal-kapital tal-kumpannija ta’ CVK ([kunfidenzjali] % li jikkorrispondi għas-sehem konġunt ta’ l-ewwel ħames impriżi + [kunfidenzjali] % li jikkorrispondi għas-sehem tagħha ta’ [kunfidenzjali] % f’Van Herwaarden), filwaqt li r-rikorrenti u RAG kellhom rispettivament [bejn 40 u 45] % ([kunfidenzjali] % li jikkorrespondi għas-sehem konġunt tat-tliet kumpanniji sussidjarji tagħha + [kunfidenzjali] % li jikkorrispondi għas-sehem tagħha ta’ [kunfidenzjali] % f’Van Herwaarden) u [bejn 15 u 20] % ([kunfidenzjali] % li jikkorrispondi għas-sehem konġunt taż-żewġ kumpanniji sussidjarji tagħha + [kunfidenzjali] % li jikkorrispondi għas-sehem tagħha ta' [kunfidenzjali] % f'Van Herwaarden).

52 Fid-dawl tal-metodi ta' vot fil-kuntest tal-laqgħa tal-membri ta’ CVK, irriżulta, bħala regola ġenerali li, kieku RAG kienet żammet l-ishma tagħha f’CVK, l-ebda wieħed mit-tliet azzjonisti ta’ CVK ma kien ikollu l-possibbiltà li jimpedixxi l-adozzjoni tad-deċiżjonijiet ta’ din il-laqgħa, partikolarment dik tad-deċiżjonijiet strateġiċi ta’ CVK.

53 Din il-konstatazzjoni mhijiex affettwata mill-allegazzjoni tar-rikorrenti li kien hemm interessi komuni qawwija bejn l-azzjonisti, simili għal dawk indikati mill-Kummissjoni fil-komunikazzjoni tagħha fuq il-kunċett ta’ konċentrazzjoni msemmi iktar ’il fuq, b'tali mod li kien jeżisti, fil-fatt, kontroll konġunt ta’ CVK min-naħa tat-tliet azzjonisti qabel din it-tranżazzjoni.

54 Għandu jiġi enfasizzat li, fil-punt 30 tal-komunikazzjoni msemmija iktar ’il fuq, il-Kummissjoni esponiet li, anki fin-nuqqas ta’ drittijiet speċifiċi ta’ veto, żewġ impriżi jew iżjed li jiksbu ishma minoritarji f’impriża oħra jistgħu jiksbu l-kontroll konġunt tagħha. Minn din il-komunikazzjoni jirriżulta li każ bħal dan jippresupponi ftehim mill-qrib bejn dawn l-azzjonisti minoritarji li jiġi minn ftehim ġuridikament vinkolanti jew minn ċirkustanzi ta’ fatt. Skond il-komunikazzjoni, l-istrument ġuridiku sabiex jiġi ggarantit l-eżerċizzju konġunt ta' drittijiet ta' vot jista’ jieħu diversi forom, bħal holding jew ftehim li bih l-azzjonisti jimpenjaw ruħhom li jaġixxu b’mod uniformi ("pooling agreement"). Rigward iċ-ċirkustanzi ta’ fatt li juru azzjoni miftiehma, id-dikjarazzjoni, fil-punt 32, tindika li, b’mod għal kollox eċċezzjonali, azzjoni bħal din ta’ l-azzjonisti minoritarji tista’ tiġi pprovata meta jeżistu bejniethom interessi komuni daqstant qawwija li jimpedixxu l-oppożizzjoni fl-eżerċizzju tad-drittijiet ta' vot tagħhom fil-kuntest ta’ l-impriża komuni.

55 Il-komunikazzjoni tippreċiża, minn naħa, li l-akkwist ta’ ishma minoritarji f’impriża komuni li teżisti diġà, il-pre-eżistenza ta’ rabtiet bejn l-azzjonisti minoritarji jew il-kisba ta’ ishma permezz ta’ azzjoni miftiehma tista’ tindika interess komuni ta’ din in-natura. Min-naħa l-oħra, fil-każ ta’ twaqqif ta’ impriża ġdida komuni, fil-kisba ta’ ishma minoritarji f'impriża li teżisti diġà, huwa iktar probabbli li l-impriżi fondatriċi jsegwu, deliberatament, politika komuni, partikolarment meta kull impriża fondatriċi tipprovdi lill-impriża komuni kontribut indispensabbli għat-tħaddim tagħha (teknoloġiji speċifiċi, know-how speċjalizzat, kuntratti ta' provvista, eċċ). Fl-aħħar nett, il-komunikazzjoni, fil-punt 35, tosserva li, fin-nuqqas ta’ interessi komuni qawwija bħal dawk deskritti iktar ’il fuq, il-varjabbiltà ta’ l-alleanzi bejn l-azzjonisti minoritarji normalment teskludi l-eżistenza ta’ kontroll konġunt. Meta fil-proċess tat-teħid ta’ deċiżjonijiet il-maġġoranza ma tkunx stabbli, u din tista’ tiġi rrappreżentata kull darba minn kwalunkwe mill-kumbinazzjonijiet possibbli tal-voti bejn l-azzjonisti minoritarji, ma jistax jiġi preżunt li dawn l-azzjonisti se jikkontrollaw flimkien l-impriża mmirata.

56 Ir-rikorrenti ma tikkontestax l-evalwazzjonijiet ġenerali fuq l-eżistenza ta’ interessi komuni magħmula mill-Kummissjoni fid-dikjarazzjoni tagħha fuq il-kunċett ta’ konċentrazzjoni ċċitata iktar ’il fuq, iżda ssostni li, f'dan il-każ, qabel il-konklużjoni tat-tieni grupp ta’ tranżazzjonijiet, it-tliet azzjonisti kellhom diġà tali interessi, fis-sens ta' din il-komunikazzjoni.

57 Għandu jiġi osservat li, fin-noti tagħha, ir-rikorrenti ma tipprovdi l-ebda element ta’ prova biex issostni b’mod konkret l-affermazzjoni tagħha. Mill-iktar, hija tindika li dawn l-interessi komuni huma bbażati fuq il-kuntratt ta’ pooling, jiġifieri fuq waħda mit-tranżazzjonijiet li jagħmlu parti mill-ewwel grupp ta’ tranżazzjonijiet. Madankollu, f’dan ir-rigward, għandu jiġi mfakkar li huwa stabbilit li l-kuntratt ta’ pooling ġie konkluż biss fid-9 ta’ Awwissu 1999, jiġifieri fl-istess jum tat-tieni grupp ta’ tranżazzjonijiet. Għaldaqstant, kuntrarjament għal dak li ssostni r-rikorrenti, dan il-kuntratt ma jistax jikkostitwixxi l-bażi tal-prova ta' l-eżistenza ta’ interessi komuni bejn it-tliet azzjonisti, qabel il-konklużjoni tat-tieni grupp ta’ tranżazzjonijiet, li jippermetti li jiġi stabbilit jekk kinitx teżisti, f’dak iż-żmien, il-possibbiltà li tiġi eżerċitata influwenza determinanti fuq id-deċiżjonijiet strateġiċi ta’ l-impriża CVK. Il-fatt li l-abbozz ta' kuntratt ta’ pooling ġie nnotifikat lil NMa ma jaffettwa bl-ebda mod din l-affermazzjoni, għaliex il-possibbiltà, li tirriżulta mill-imsemmi kuntratt, għar-rikorrenti u għal Haniel, li jeżerċitaw influwenza determinanti fuq id-deċiżjonijiet strateġiċi ta' CVK ma kinitx effettiva qabel il-konklużjoni tat-tieni grupp ta' tranżazzjonijiet.

58 Fil-fatt għandu jiġi osservat li, jekk l-influwenza deċiżiva, fis-sens ta' l-Artikolu 3(3) tar-Regolament Nru 4064/89, m’għandhiex neċessarjament tiġi eżerċitata biex tkun teżisti, min-naħa l-oħra, sabiex ikun hemm kontroll fis-sens ta' l-Artikolu 3 tar-Regolament, il-possibbiltà li tiġi eżerċitata din l-influwenza għandha tkun effettiva. Is-sempliċi fatt li l-abbozz tal-kuntratt ta’ pooling kien ġie innotifikat lil NMa ma jippruvax li t-tliet azzjonisti kienu kisbu permezz ta' din in-notifika l-possibbiltà li jeżerċitaw influwenza deċiżiva fuq CVK, qabel il-konklużjoni tat-tieni grupp ta’ tranżazzjonijiet.

59 Għalhekk, bil-kontra dak li tallega r-rikorrenti, ma jistax jiġi ilmentat li l-Kummissjoni, f'dan il-każ, ma wrietx in-nuqqas ta’ interessi komuni qawwija bejn l-azzjonisti minoritarji ta’ l-impriża komuni CVK qabel il-konklużjoni tat-tieni grupp ta’ tranżazzjonijiet, għaliex, anki quddiem il-Qorti tal-Prim’Istanza, ir-rikorrenti ma setgħetx tipprovdi l-elementi ta’ prova li fuqhom huma bbażati l-allegati interessi komuni.

60 Barra minn hekk, l-allegazzjoni tar-rikorrenti li d-deċiżjonijiet tat-23 ta’ April u ta’ l-20 ta’ Ottubru 1998 ta’ NMa ma semmewx l-eventwalità ta’ bidla ta’ l-għaqdiet bejn l-azzjonisti u kkunsidraw lil CVK bħala entità ekonomika awtonoma mhijiex effettiva.

61 Fil-fatt, minn naħa, anki jekk jiġi suppost li d-deċiżjonijiet ta’ NMa jistgħu jiġu mressqa kontra l-Kummissjoni, għandu jiġi kkonstatat li NMa ddeċidiet, f’dawn id-deċiżjonijiet, fuq il-kwistjoni jekk l-operazzjoni prevista, li hija s-suġġett tal-kuntratt ta’ pooling, kinitx tikkostitwixxi konċentrazzjoni fis-sens tad-dritt Olandiż. Għaldaqstant, NMa ma kinitx mistiedna tiddeċiedi fuq it-tieni grupp ta’ tranżazzjonijiet, li ma kellhiex konjizzjoni tagħhom meta adottat d-deċiżjonijiet imsemmija. F'kull każ, NMa, minbarra li ma semmietx il-bidliet ta' koalizzjoni, ma tindikax, fid-deċiżjoni finali tagħha ta’ l-20 ta’ Ottubru 1998, li kien jeżisti kontroll konġunt ta’ CVK min-naħa tat-tliet azzjonisti, qabel il-konklużjoni tat-tieni grupp ta’ tranżazzjonijiet, argument li r-rikorrenti tressaq fil-kuntest ta’ din il-parti tal-motiv.

62 Min-naħa l-oħra, ir-rikorrenti hija żbaljata fir-rigward tal-kunċett ta’ l-entità ekonomika awtonoma. Il-fatt li impriża komuni tista’ tkun impriża għall-finijiet u l-effetti kollha, u għaldaqstant, mil-lat funzjonali, awtonoma ekonomikament ma jfissirx li hija ma tgawdix awtonomija f'dak li jirrigwarda l-adozzjoni tad-deċiżjonijiet strateġiċi tagħha. Konklużjoni fis-sens oppost twassal għal sitwazzjoni fejn qatt ma jkun hemm kontroll konġunt fuq "impriża komuni" ladarba hija tkun ekonomikament awtonoma. Il-kundizzjoni stabbilita fl-Artikolu 3(2) tar-Regolament Nru 4064/89 – biex jista’ jiġi kkunsidrat li l-ħolqien ta’ impriża komuni, jiġifieri kkontrollata minn żewġ impriżi jew iżjed, twettaq konċentrazzjoni – li tgħid li din l-impriża komuni għandha "teżerċita fit-tul il-funzjonijiet kollha ta' entità ekonomika awtonoma" turi li dan mhuwiex il-każ.

63 Konsegwentement, fuq il-bażi ta’ data li tinsab fid-deċiżjoni kkontestata u ta’ l-elementi tal-proċess disponibbli fil-mument ta’ l-adozzjoni ta’ din ta’ l-aħħar, ir-rikorrenti ma wrietx li kien hemm kontroll konġunt ta’ CVK min-naħa tat-tliet azzjonisti tagħha qabel il-konklużjoni tat-tieni grupp ta’ tranżazzjonijiet u li l-Kummissjoni kienet, inġustament, injorat l-eżistenza tagħhom.

64 Għaldaqstant għandu jiġi vverifikat jekk il-konklużjoni tat-tieni grupp ta’ tranżazzjonijiet implikatx it-teħid ta’ kontroll ta’ CVK min-naħa ta’ Haniel u tar-rikorrenti, billi tagħtihom dritt ta’ veto fuq id-deċiżjonijiet strateġiċi ta’ CVK.

– Fuq it-teħid ta’ kontroll konġunt ta’ CVK min-naħa ta’ Haniel u tar-rikorrenti fil-mument tal-konklużjoni tat-tieni grupp ta’ tranżazzjonijiet

65 Qabel xejn, huwa stabbilit li, permezz tat-tranżazzjoni RAG, Haniel u r-rikorrenti ħadu l-kontroll konġunt ta’ tliet impriżi Anker, Vogelenzang u Van Herwaarden, kollha membri ta’ CVK. Din l-operazzjoni, ikkostitwita mill-akkwist ta’ l-ishma, rispettivament esklużivi u minoritarji, ta’ RAG f’dawn l-impriżi, tikkostitwixxi operazzjoni ta’ konċentrazzjoni minnha nfisha. Il-kuntratt ta’ bejgħ jinvolvi, minbarra dan, klawsoli restrittivi tipikament marbuta tipikament ma’ l-operazzjonijiet ta’ konċentrazzjoni, bħal klawsola li ma jkunx hemm kompetizzjoni, li RAG impenjat ruħha fir-rigward tagħha għall-impriżi kollha tal-grupp tagħha, fis-suq Olandiż tal-produzzjoni ta’ materjali għal bini ta’ ħitan ta' appoġġ.

66 Għandu jiġi osservat li, fid-dawl tat-tqassim tal-kapital tal-kumpannija ta’ CVK bejn il-membri tagħha, li jinsab fil-premessa 5 tad-deċiżjoni kkontestata, Haniel u r-rikorrenti, bl-akkwist, minn naħa, kull waħda [kunfidenzjali] % ta’ l-ishma soċjali ta’ Anker u ta’ Vogelenzang u bi ftehim, minn naħa l-oħra għall-akkwist, mir-rikorrenti, ta’ [kunfidenzjali] % li RAG kellha fil-kapital tal-kumpannija ta’ Van Herwaarden, akkwistaw, kull waħda indirettament, 50 % mill-kapital tal-kumpannija CVK.

67 Bħala regola ġenerali, iż-żamma fl-istess livell tal-kapital tal-kumpannija u tad-drittijiet ta' vot konnessi miegħu f’CVK tippermetti lil kull wieħed mill-azzjonisti li jimpedixxi d-deċiżjonijiet strateġiċi ta’ l-impriża komuni, bħal dawk relatati mal-ħatra tal-korpi li jieħdu d-deċiżjonijiet ta’ l-impriża komuni, li huma l-kunsill ta' amministrazzjoni u l-kunsill ta’ sorveljanza. Sabiex tiġi evitata tali sitwazzjoni ta’ ostakolu fil-mument ta’ l-adozzjoni tad-deċiżjonijiet strateġiċi ta’ l-impriża komuni, l-azzjonisti għandhom għaldaqstant jikkooperaw bejniethom b’mod permanenti.

68 F’dan ir-rigward ir-rikorrenti ssostni, fl-ewwel lok, li l-garanziji mogħtija lil NMa fir-rigward tal-kompożizzjoni tal-korpi li jieħdu d-deċiżjonijiet ta’ CVK jeskludu d-dritt ta' veto għal kull wieħed mill-azzjonisti fuq dawn id-deċiżjonijiet. Hija tqis, fit-tieni lok, li l-kodiċi ċivili Olandiż jimponi fuq il-korpi li jieħdu d-deċiżjonijiet ta’ CVK li jadottaw id-deċiżjonijiet tagħhom fl-uniku interess ta’ din ta’ l-aħħar u mhux f'dak ta' l-azzjonisti. Fit-tielet lok, hija tikkontesta l-evalwazzjoni tal-Kummissjoni li l-kuntratt ta’ kooperazzjoni konkluż minnha ma’ Haniel u l-eżempji l-oħra, li jinsabu fil-punt 19 tad-deċiżjoni kkontestata, jirriflettu l-eżistenza ta’ kontroll konġunt ta’ CVK.

69 Dawn l-argumenti ma jistgħux jiġu milqugħa.

70 Fir-rigward ta' l-ewwel allegazzjoni, għandu jiġi enfasizzat li, skond l-Artikoli 9 u 12 ta’ l-artikoli ta’ assoċjazzjoni ta’ CVK, kif emendati, adottati fid-9 ta’ Awwissu 1999, kull membru tal-kunsill ta' amministrazjoni u tal-kunsill ta’ sorveljanza huwa magħżul fil-laqgħa ġenerali tal-membri. Dawn l-artikoli, b'mod konformi mal-garanziji mogħtija lil NMa, jipprovdu ċerti restrizzjonijiet dwar il-persuni li jistgħu jagħmlu parti mill-korpi li jieħdu d-deċiżjonijiet. B’hekk, fir-rigward tal-kunsill ta' amministrazzjoni, l-Artikolu 9(1) ta’ l-artikoli ta’ assoċjazzjoni jipprovdi li dan il-korp għandu jkun ikkostitwit biss minn rappreżentanti tal-membri ta’ CVK jew minn persuni indipendenti u ma għandux jinkludi rappreżentanti ta' gruppi ta’ kumpanniji li hija parti minnhom il-kumpannija prinċipali ta’ wieħed jew iżjed mill-membri ta’ CVK. Fir-rigward tal-kunsill ta’ sorveljanza, l-Artikolu 12(2) ta’ l-artikoli ta’ assoċjazzjoni jindika li l-maġġoranza tal-membri ta’ dan il-korp, inkluż il-president tiegħu, hija kkostitwita minn rappreżentanti ta’ membri jew persuni indipendenti, u minoranza ta’ membri tista’ tkun ikkostitwita minn rappreżentanti ta’ gruppi ta’ kumpanniji li hija parti minnu l-kumpannija prinċipali ta’ wieħed jew iżjed mill-membri ta’ CVK.

71 Billi dan it-tip ta' restrizzjoni jirrigwarda biss l-għażla tal-persuni li jipparteċipaw fil-korpi li jieħdu d-deċiżjonijiet ta' CVK, ma tistax tiġi eskluża għal kollox il-possibbiltà li l-azzjonisti tal-membri ta’ CVK jeżerċitaw influwenza deċiżiva fuq din ta’ l-aħħar.

72 Ċertament, għandu jiġi ammess li l-azzjonisti ta’ l-impriżi membri ta’ CVK mhumiex direttament detenturi tad-drittijiet ta' vot fil-laqgħa ġenerali ta’ CVK, li huma eżerċitati mill-membri stess. Madankollu, għandu jiġi mfakkar li l-Artikolu 3(1)(b) ta’ Regolament Nru 4064/89 jippreċiża li l-kontroll jista’ jinkiseb "direttament jew indirettament" minn persuna waħda jew iżjed, filwaqt li l-Artikolu 3(4)(b), ta’ l-istess regolament jammetti li l-kontroll jista’ jinżamm minn persuni li, minkejja li mhumiex detenturi tad-drittijiet jew benefiċjarji tal-kuntratti, għandhom is-setgħa li jeżerċitaw id-drittijiet li jirriżultaw minnhom. Minn naħa, billi l-kumpanniji kummerċjali huma konformi fi kwalunkwe każ mad-deċiżjonijiet ta’ l-azzjonisti esklużivi, maġġoritarji tagħhom, jew jeżerċitaw il-kontroll konġunt tal-kumpannija u, min-naħa l-oħra, f'dan il-każ, billi l-kumpanniji membri ta’ CVK huma kollha kumpanniji sussidjarji miżmuma b’titolu esklużiv jew b'mod konġunt mir-rikorrenti u minn Haniel, isegwi neċessarjament li l-ħatra fil-korpi li jieħdu d-deċiżjonijiet ta’ CVK tippresupponi l-ftehim taż-żewġ azzjonisti. Fin-nuqqas ta' dan, il-membri ma jistgħux jaħtru l-korpi li jieħdu d-deċiżjonijiet ta’ CVK u l-impriża komuni ma tkunx f'pożizzjoni li taħdem.

73 Il-fatt li rappreżentanti tal-kumpanniji prinċipali ma jistgħux ikunu parti mill-kunsill ta' amministrazzjoni ta’ CVK jew li jistgħu jirrappreżentaw biss minoranza fi ħdan il-kunsill ta’ sorveljanza ta’ din l-impriża m’għandhiex konsegwenzi fuq il-fatt li huma l-membri ta’ CVK li jiddeċiedu l-kompożizzjoni tal-korpi li jieħdu d-deċiżjonijiet u, permezz ta’ dawn il-membri, iż-żewġ azzjonisti tagħhom.

74 Minbarra dan għandu jiġi osservat li, fir-rigward tal-kompożizzjoni taż-żewġ korpi li jieħdu d-deċiżjonijiet ta’ CVK, mhuwiex eskluż li l-persuni kollha li jiffurmaw parti minn dawn il-korpi jeżerċitaw huma nfushom xi funzjonijiet f’dawn il-korpi li jieħdu d-deċiżjonijiet ta’ l-impriżi membri ta’ CVK, kif tippermetti l-formula alternattiva ta' l-Artikoli 9 u 12 ta' l-artikoli ta' assoċjazzjoni ta’ CVK, li tgħid li l-korpi li jieħdu d-deċiżjonijiet ta' CVK "għandhom ikunu komposti biss mill-membri ta’ CVK jew minn persuni indipendenti". Jekk hekk ikun il-każ, dawn ir-rappreżentanti, fil-funzjonijiet tagħhom fi ħdan l-impriżi membri ta’ CVK, għandhom jinħatru mill-azzjonisti tal-membri ta’ CVK u għandhom, neċessarjament, fil-funzjonijiet tagħhom fi ħdan il-korpi li jieħdu d-deċiżjonijiet ta’ CVK, jieħdu in kunsiderazzjoni l-opinjoni ta’ dawn l-azzjonisti.

75 F’dawn iċ-ċirkustanzi, ir-rikorrenti ma ġabet l-ebda element tali li jikkontesta l-konklużjoni tal-Kummissjoni li tgħid li mhijiex eskluża għal kollox il-possibbiltà li tiġi eżerċitata influwenza deċiżiva fuq CVK minn Haniel u mir-rikorrenti, wara l-konklużjoni tat-tieni grupp ta’ tranżazzjonijiet.

76 Barra minn hekk, ir-rikorrenti ma tistax tressaq kontra l-Kummissjoni allegata aspettattiva leġittima bbażata fuq l-interpretazzjoni tal-kunċett ta’ kontroll li ġiet adottata minn NMa b'applikazzjoni tal-liġi Olandiża tal-kompetizzjoni.

77 F’dan ir-rigward, għandu jiġi mfakkar li d-dritt li jintalab il-ħarsien ta’ l-aspettattiva leġittima jippresupponi s-sodisfazzjoni ta’ tliet kundizzjonijiet. Fl-ewwel lok, għandhom ikunu ngħataw garanziji preċiżi, bla kundizzjoni u li jaqblu, li jirriżultaw minn sorsi awtorizzati u affidabbli, lill-partijiet ikkonċernati mill-amministrazzjoni Komunitarja. Fit-tieni lok, dawn il-garanziji għandhom ikunu tali li jnisslu aspettattiva leġittima fil-persuna indirizzata. Fit-tielet lok dawn il-garanziji għandhom ikunu konformi mar-regoli applikabbli (ara s-sentenza tal-Qorti tal-Prim’Istanza tat-30 ta’ Ġunju 2005, T‑347/03, Branco vs Il-Kummissjoni, Ġabra p. II‑2555, punt 102, u l-ġurisprudenza ċċitata).

78 F’dan il-każ, biżżejjed jiġi osservat li r-rikorrenti ma rċeviet l-ebda assigurazzjoni preċiża min-naħa ta’ l-amministrazzjoni Komunitarja li l-Kummissjoni, jekk jiġi ammess li hija kienet legalment ġġustifikata li tintrabat b’dan il-mod, kienet ser tevalwa l-kunċett ta’ kontroll, skond ir-Regolament Nru 4064/89, bl-istess mod bħal NMa fid-deċiżjoni ta’ l-20 ta’ Ottubru 1998, bis-saħħa tal-liġi Olandiża fuq il-kompetizzjoni. Barra minn dan, ir-rikorrenti lanqas ma rċeviet assigurazzjonijiet preċiżi min-naħa ta’ NMa, partikolarment fl-ittra tas-26 ta’ Marzu 1999 iċċitata fil-punt 7 iktar ’il fuq, li il-Kummissjoni aċċettat u skond il-kundizzjonijiet ta’ liema l-Kummissjoni tadotta pożizzjoni identika għal dik li tinsab fl-ittra msemmija, wara li ġie konkluż it-tieni grupp ta’ tranżazzjonijiet. F'kull każ, anki jekk wieħed jassumi li r-rikorrenti rċeviet assigurazzjonijiet ta' dan it-tip, dawn ma setgħux inisslu aspettattivi ġġustifikati għaliha, għaliex skond l-argument imsemmi qabel, assigurazzjonijiet ta’ dan it-tip ma ġewx ibbażati fuq evalwazzjoni li hija konformi ma’ l-Artikolu 3 tar-Regolament Nru 4064/89.

79 Lanqas ma huwa iktar konvinċenti t-tieni argument ibbażat fuq l-applikazzjoni tal-kodiċi ċivili Olandiż. Fil-fatt, kif issostni r-rikorrenti, għalkemm il-kodiċi ċivili jipprovdi li d-deċiżjonijiet ta’ kumpannija kooperattiva għandhom jiġu adottati fl-interess ta’ din il-kumpannija, jibqa' l-fatt li huma l-persuni li għandhom, direttament jew indirettament, id-drittijiet ta' vot f’dik il-kumpannija li għandhom is-setgħa li jadottaw dawk id-deċiżjonijiet. Għaldaqstant, l-argumenti tar-rikorrenti bbażati fuq id-dispożizzjonijiet tal-kodiċi ċivili Olandiż ma jqiegħdux fid-dubju l-eżistenza ta’ influwenza deċiżiva ta’ Haniel u tar-rikorrenti fuq CVK wara l-konklużjoni tat-tieni grupp ta’ operazzjonijiet.

80 Fl-aħħar nett, fir-rigward tat-tielet allegazzjoni, kif ammettiet ir-rikorrenti fir-replika tagħha, il-kuntratt ta’ kooperazzjoni li hija kkonkludiet ma’ Haniel, l-għeluq ta’ tliet impriżi membri ta’ CVK u ċerti dokumenti interni ta’ Haniel, li għalihom tirriferi l-premessa 19 tad-deċiżjoni kkontestata, ma jikkostitwux il-parti essenzjali tal-motivazzjoni legali tad-deċiżjoni kkontestata relatata mal-kontroll konġunt ta’ CVK – li tiffoka fuq l-eżistenza tad-drittijiet ta’ veto favur Haniel u r-rikorrenti –, iżda jgħinu biex jispjegawha. Għaldaqstant, anki jekk wieħed jissupponi li, kif issostni r-rikorrenti, dawn l-eżempji ma jurux l-eżerċizzju ta’ influwenza deċiżiva fuq CVK – minn fejn tiġi l-possibbiltà ta’ l-eżistenza ta’ drittijiet ta’ veto, ikkonstatata qabel fil-premessi 13 sa 17 tad-deċiżjoni kkontestata u analizzata hawn fuq – u li, għalhekk, id-deċiżjoni kkontestata hija vvizzjata bi żbalji ta’ evalwazzjoni fir-rigward ta' dawn l-elementi ppreżentati bħala eżempju, dan ma jwassalx madankollu għall-annullament tad-deċiżjoni kkontestata, peress li l-prinċipju tal-possibbiltà ta’ influwenza deċiżiva fuq CVK jibqa' validu.

81 Sussidjarjament, il-Qorti tal-Prim’Istanza tosserva li l-għeluq tat-tliet impriżi membri ta’ CVK (Boudewijn, Bergumermeer u Vogelenzang), li r-rikorrenti ma tikkontestax serjament li jikkostitwixxi deċiżjoni strateġika, juri suffiċjentement it-teħid ta’ kontroll ta’ CVK minn Haniel u mir-rikorrenti.

82 Fil-fatt, fir-rigward b'mod partikolari ta' l-impriża Vogelenzang –li qabel it-tranżazzjoni RAG, kienet kumpannija sussidjarja ta’ din ta’ l-aħħar – wara l-konklużjoni tat-tieni grupp ta’ tranżazzjonijiet, la Haniel u lanqas ir-rikorrenti ma setgħu jiddeċiedu waħedhom dwar l-għeluq ta’ din l-impriża, li l-ishma tal-kumpannija tagħha huma miżmumin f'partijiet ugwali miż-żewġ azzjonisti tagħha. Barra minn dan, fl-ebda fażi tal-proċedura quddiem il-Qorti tal-Prim’Istanza ma setgħet ir-rikorrenti ssostni l-allegazzjoni li tgħid li kienet CVK, fuq il-bażi tal-politika kummerċjali tagħha, li ddeċidiet l-għeluq ta’ din l-impriża. Minn dan jirriżulta li Haniel u r-rikorrenti biss setgħu jiddeċiedu dwar l-għeluq ta’ l-impriża Vogelenzang.

83 Għal dawn il-motivi kollha, għandu jiġi kkonstatat li l-Kummissjoni kkunsidrat ġustament li, bil-konklużjoni tat-tieni grupp ta’ tranżazzjonijiet, Haniel u r-rikorrenti ħadu l-kontroll konġunt ta’ CVK, fis-sens ta' l-Artikolu 3 tar-Regolament Nru 4064/89.

– Fuq l-allegazzjoni li l-motivazzjoni ma kinitx suffiċjenti

84 Ir-rikorrenti tqajjem tliet ilmenti rigward l-insuffiċjenza tal-motivazzjoni fid-deċiżjoni kkontestata f'dak li għandu x'jaqsam mal-konstatazzjoni tat-teħid ta’ kontroll konġunt ta’ CVK minn Haniel u mir-rikorrenti nfisha (ara l-punt 33 iktar ’il fuq).

85 Għandu jiġi mfakkar li, skond ġurisprudenza kostanti, il-portata ta’ l-obbligu ta’ motivazzjoni tiddependi min-natura ta’ l-att ikkonċernat u mill-kuntest li fih ġie adottat. Il-motivazzjoni għandha turi b’mod ċar u inekwivokabbli r-raġunament ta’ l-istituzzjoni, b’tali mod li, minn naħa, tipprovdi lill-persuni kkonċernati b'indikazzjoni suffiċjenti biex tkun taf jekk dik l-att huwiex fondat jew jekk eventwalment huwiex ivvizzjat b'difett li jippermetti li tiġi kkontestata l-validità tagħha, u min-naħa l-oħra, biex il-qorti tal-Komunità tkun tista’ tagħmel l-istħarriġ ġudizzjarju tagħha tal-legalità (ara s-sentenza tal-Qorti tal-Prim’Istanza ta’ l-20 ta’ Novembru 2002, T‑251/00, Lagardère u Canal+ vs Il-Kummissjoni, Ġabra p. II‑4825, punt 155, u l-ġurisprudenza ċċitata).

86 F’dan il-każ, minkejja l-motivazzjoni impliċita tad-deċiżjoni kkontestata fir-rigward tan-nuqqas ta’ kontroll konġunt ta’ CVK min-naħa tat-tliet azzjonisti tagħha, qabel il-konklużjoni tat-tieni grupp ta’ tranżazzjonijiet u, b’mod partikolari, tat-tranżazzjoni RAG, id-deċiżjoni kkontestata setgħet tiftiehem fil-kuntest li fih ġiet adottata, partikolarment fuq il-bażi tad-data li tinsab fil-premessa 5 tad-deċiżjoni kkontestata, ta’ l-artikoli ta’ assoċjazzjoni ta’ CVK u tal-kuntratti konklużi fid-9 ta’ Awwissu 1999. Kif turi l-analiżi magħmula hawn fuq, il-motivazzjoni tad-deċiżjoni kkontestata fuq dan il-punt lanqas ma tostakola l-istħarriġ ta' legalità magħmul mill-Qorti tal-Prim’Istanza.

87 Ir-rikorrenti lanqas ma tista' tilmenta li l-Kummissjoni ma spjegatx biżżejjed ir-raġunijiet li għalihom hija kienet tqis li l-garanziji offruti lil NMa ma kinux biżżejjed. Fil-fatt, mill-premessi 25 sa 27 tad-deċiżjoni kkontestata jirriżulta li l-Kummissjoni indikat ir-raġunijiet għaliex ma setgħetx testendi l-interpretazzjoni tal-kunċett ta' kontroll, adottat minn NMa, partikolarment fid-deċiżjoni ta' l-20 ta' Ottubru 1998, fuq il-bażi tal-liġi Olandiża dwar il-kompetizzjoni, għall-interpretazzjoni ta’ l-Artikolu 3(3) tar-Regolament Nru 4064/89, li għaliha hija kompetenti l-Kummissjoni, taħt il-kundizzjoni ta' l-istħarriġ eżerċitat mill-qorti Komunitarja, bl-esklużjoni tal-qrati nazzjonali. Dawn l-ispjegazzjonijiet kienu, minnhom infushom, suffiċjenti. Barra minn dan, lanqas ma ġie ostakolat l-istħarriġ ta' legalità fuq din il-kwistjoni, kif juru l-argumenti preċedenti.

88 L-istess konklużjoni timponi ruħha fir-rigward ta’ l-eżempji li juru l-eżistenza ta’ kontroll konġunt imsemmija fil-premessa 19 tad-deċiżjoni kkontestata. Minkejja li l-motivazzjoni fid-deċiżjoni kkontestata hija, fuq dan il-punt, konċiża, ir-rikorrenti setgħet tifhem tajjeb ir-raġunijiet li wasslu lill-Kummissjoni biex temmen li dawn l-elementi setgħu jirriflettu l-eżistenza ta’ kontroll konġunt ta’ CVK min-naħa tar-rikorrenti stess u ta’ Haniel, mingħajr ma jiġi ostakolat l-istħarriġ ġudizzjarju.

89 F’dawn iċ-ċirkustanzi, għandhom jiġu miċħuda l-ilmenti bbażati fuq l-insuffiċjenza tal-motivazzjoni tad-deċiżjoni kkontestata.

90 Għaldaqstant l-ewwel parti ta’ l-ewwel motiv għandha tiġi miċħuda wkoll.

Fuq it-tieni parti ta’ l-ewwel motiv, ibbażata fuq l-inkompetenza tal-Kummissjoni sabiex tiddeskrivi bħala konċentrazzjoni unika żewġ tranżazzjonijiet u fuq l-ineżistenza, f’dan il-każ, ta’ tranżazzjoni ta’ konċentrazzjoni fis-sens ta' l-Artikolu 3 tar-Regolament Nru 4064/89

L-argumenti tal-partijiet

91 Fl-ewwel lok, ir-rikorrenti takkuża lill-Kummissjoni li kkunsidrat, fid-deċiżjoni kkontestata, li t-teħid ta’ kontroll minn CVK ta' impriżi membri tagħha, permezz tal-konklużjoni ta' kuntratt ta' pooling, minn naħa, u t-tranżazzjoni RAG, min-naħa l-oħra, kienu jikkostitwixxu l-istess operazzjoni waħda ta’ konċentrazzjoni, minħabba l-interdipendenza tagħhom mil-lat temporali u ekonomiku. Skond in-noti tar-rikorrenti, ir-Regolament Nru 4064/89 ma kien jagħti lill-Kummissjoni l-ebda kompetenza ġenerali biex tiddeċiedi li żewġ tranżazzjonijiet distinti għandhom jiġu kkunsidrati bħala konċentrazzjoni waħda.

92 F’dan ir-rigward, ir-rikorrenti tosserva li huwa biss it-tieni paragrafu ta' l-Artikolu 5(2), tar-Regolament Nru 4064/89 – li jawtorizza, f’ċerti kundizzjonijiet, lill-Kummissjoni sabiex tikkunsidra żewġ tranżazzjonijiet jew iżjed bħal konċentrazzjoni waħda għall-finijiet tal-kalkolu tad-dħul mill-bejgħ ta’ l-impriżi kkonċernati li jakkwistaw ishma ta’ impriża waħda jew iżjed – li jirriferi għal sitwazzjoni bħal din. Madankollu, ir-rikorrenti tenfasizza li din id-dispożizzjoni mhijiex rilevanti f’dan il-każ. Minn naħa, it-tieni paragrafu ta' l-Artikolu 5(2) tar-Regolament Nru 4064/89 huwa intiż biex jiġi evitat li xi impriżi jevitaw l-applikazzjoni ta' l-imsemmi Regolament billi jaqsam artifiċjalment operazzjoni f’diversi tranżazzjonijiet b’tali mod li din l-operazzjoni taqa’ taħt il-limiti ta' dħul mill-bejgħ previsti minn dan ir-Regolament. F’dan il-każ, id-deċiżjoni kkontestata ma tinkludi l-ebda element ta’ prova li jindika li r-rikorrenti jew Haniel ippruvaw jevitaw l-applikazzjoni tar-Regolament Nru 4064/89. Min-naħa l-oħra, ir-rikorrenti tosserva li, fil-punt 23 tad-deċiżjoni kkontestata, il-Kummissjoni tikkonkludi li t-tieni paragrafu ta' l-Artikolu 5(2), tar-Regolament Nru 4064/89 mhuwiex direttament applikabbli f’dan il-każ. F'kull każ, ir-rikorrenti ssostni li l-limiti attwali fil-kamp ta’ applikazzjoni tar-Regolament Nru 4064/89 ġew rikonoxxuti mill-Kummissjoni nfisha fil-Green Paper fuq l-eżami tar-Regolament Nru 4064/89 [COM (2001) 745 def.] u fil-proposta tar-Regolament tal-Kunsill dwar il-kontroll ta’ l-operazzjonijiet ta’ konċentrazzjoni bejn impriżi (ĠU 2003, C 20, p. 4), ippreżentata mill-Kummissjoni u intiża biex temenda l-imsemmi Regolament.

93 Fit-tieni lok, ir-rikorrenti tenfasizza li, anki jekk wieħed jassumi li r-Regolament Nru 4064/89 jattribwixxi lill-Kummissjoni l-kompetenza biex tiddeskrivi tranżazzjonijiet multipli bħala konċentrazzjoni waħda, il-Kummissjoni ma sostnietx suffiċjentement l-evalwazzjoni tagħha li, f’dan il-każ, hemm interdipendenza bejn iż-żewġ gruppi ta’ tranżazzjonijiet in kwistjoni b'tali mod li għandhom jiġu kkunsidrati bħala konċentrazzjoni waħda.

94 Skond ir-rikorrenti, il-fatt li l-ewwel u t-tieni grupp ta’ tranżazzjonijiet ġew konklużi fl-istess jum − fid-9 ta’ Awwissu 1999 − quddiem l-istess nutar m’għandux importanza partikolari f'dak li għandu x'jaqsam ma' l-interdipendenza tagħhom. Ir-rikorrenti tenfasizza, f’dan ir-rigward, li hija kienet diġà indikat lill-Kummissjoni li kemm il-pooling tal-profitti u tat-telf fi ħdan CVK, li jinvolvi diversi operazzjonijiet tekniċi kummerċjali ta’ portata kbira, kif ukoll diversi studji ekoloġiċi, kienu dewmu l-konklużjoni tal-kuntratt ta’ pooling sad-9 ta’ Awwissu 1999.

95 Barra minn dan, ir-rikorrenti tikkontesta l-evalwazzjoni tal-Kummissjoni li tgħid li l-konklużjoni tal-kuntratt ta’ pooling kienet ġiet suġġetta għat-twettiq tat-tieni grupp ta’ tranżazzjonijiet, b’mod partikolari t-tranżazzjoni RAG. F’dan ir-rigward ir-rikorrenti tfakkar, qabel kollox, li l-kuntratt ta’ pooling kien ġie nnotifikat lil NMa fis-26 ta’ Frar 1998, ċirkustanza li timplika li l-intenzjoni li jiġi konkluż dan il-kuntratt kienet preċiża biżżejjed, mingħajr, f'dak iż-żmien, ma kienet taf bil-bejgħ ta’ l-ishma tal-kumpannija ta’ RAG fl-impriżi membri ta’ CVK u, konsegwentement, hija rilevanti fir-rigward ta' l-interdipendenza taż-żewġ tranżazzjonijiet. Imbagħad, ir-rikorrenti tenfasizza li ma jeżisti l-ebda ftehim kuntrattwali vinkolanti jew ta’ tip ieħor li jorbot iż-żewġ tranżazzjonijiet. Fl-aħħar nett, ir-rikorrenti ssostni li lanqas ma għandha tiġi kkunsidrata bħala rilevanti l-opinjoni ta’ Haniel li tgħid li teżisti interdipendenza bejn it-tranżazzjonijiet, safejn il-Kummissjoni, biex tevalwa din l-interdipendenza, għandha tibbaża ruħha fuq fatti u mhux fuq evalwazzjonijiet soġġettivi ta’ waħda mill-partijiet u safejn, fid-dawl tal-kuntest li fih tidħol din il-kawża, Haniel seta’ jkollha interess li jkun hemm ix-xoljiment ta’ CVK, kif mitlub fid-deċiżjoni kkontestata. Fil-fehma tar-rikorrenti, hemm għalhekk żewġ operazzjonijiet ta’ konċentrazzjoni distinti.

96 Fl-ewwel lok, fir-rigward ta’ l-argument dwar il-kompetenza ġenerali tal-Kummissjoni biex tittratta diversi tranżazzjonijiet bħala konċentrazzjoni waħda, il-Kummissjoni tirribatti li l-Artikolu 3 tar-Regolament Nru 4064/89, dwar il-kunċett ta’ konċentrazzjoni, ma jeskludix li konċentrazzjoni tista’ tkopri iktar minn operazzjoni waħda. Fil-fatt, konċentrazzjoni tista’ tikkonsisti, f’sitwazzjoni ekonomika, f’operazzjoni waħda jew iżjed. Skond il-Kummissjoni, il-prattika tagħha kif tieħu d-deċiżjonijiet turi diversi eżempji f’dan is-sens.

97 Barra minn dan, skond il-Kummissjoni, mhijiex rilevanti r-referenza li ssir mir-rikorrenti għat-tieni paragrafu ta' l-Artikolu 5(2), tar-Regolament Nru 4064/89. Din id-dispożizzjoni tirrigwarda biss il-kalkolu tad-dħul mill-bejgħ biex jiġi ddeterminat jekk operazzjoni ta’ konċentrazzjoni hijiex ta’ dimensjoni Komunitarja jew le u hija intiża biex timpedixxi lill-impriżi milli jevitaw l-applikazzjoni tar-Regolament Nru 4064/89 billi jaqsmu l-operazzjonijiet tagħhom f’diversi operazzjonijiet ta’ konċentrazzjoni distinti, magħmulin matul perijodu ta’ sentejn u li individwalment ma jilħqux il-limitu tad-dħul mill-bejgħ. Rigward il-kunċett ta’ konċentrazzjoni, dan jaqa’ taħt l-Artikolu 3 tar-Regolament Nru 4064/89.

98 Il-Kummissjoni tikkontesta wkoll ir-referenza li r-rikorrenti tagħmel għall-Green Paper ċċitata iktar ’il fuq u għall-proposta tal-Kummissjoni intiża biex tibdel ir-Regolament Nru 4064/89. Skond il-Kummissjoni, għalkemm il-Green Paper kienet ipproponiet li testendi l-kompetenza tal-Kummissjoni għal xi tipi partikolari ta’ tranżazzjonijiet, hija kkonfermat id-definizzjoni ġenerali u wiesa' tal-kunċett ta’ operazzjoni ta’ konċentrazzjoni, filwaqt li l-proposta tal-Kummissjoni kienet biss intiża biex tiċċara l-prattika deċiżjonali eżistenti.

99 Fit-tieni lok, il-Kummissjoni ma taqbilx ma’ l-ilment magħmul fil-konfront tagħha li hija ma wrietx biżżejjed l-interdipendenza bejn iż-żewġ tranżazzjonijiet prinċipali in kwistjoni.

100 Skond il-Kummissjoni, tliet elementi, ikkunsidrati globalment, jippermettu li jiġi konkluż li hemm din l-interdipendenza, kif intwera mill-premessi 20 sa 22 tad-deċiżjoni kkontestata.

Il-kunsiderazzjonijiet tal-Qorti tal-Prim'Istanza

101 Fil-kuntest ta’ dan il-motiv, u minkejja li hija mmoderat il-pożizzjoni tagħha fis-seduta, ir-rikorrenti tikkontesta, fl-ewwel lok, il-kompetenza ġenerali tal-Kummissjoni biex tiddeskrivi bħala konċentrazzjoni waħda diversi tranżazzjonijiet, skond l-Artikolu 3 tar-Regolament Nru 4064/89. Fit-tieni lok, ir-rikorrenti tikkunsidra li hija żbaljata l-evalwazzjoni tal-Kummissjoni li tgħid li t-tranżazzjonijiet konklużi fid-9 ta' Awwissu 1999 kienu interdipendenti u kienu jikkostitwixxu kumpless wieħed mil-lat ekonomiku.

– Fuq il-possibbiltà li l-Kummissjoni tiddeskrivi diversi tranżazzjonijiet bħala konċentrazzjoni waħda, b'applikazzjoni ta' l-Artikolu 3 tar-Regolament Nru 4064/89

102 Skond l-Artikolu 3(1) tar-Regolament Nru 4064/89, ikun hemm operazzjoni ta’ konċentrazzjoni meta żewġ impriżi jew iktar li qabel kienu indipendenti jingħaqdu [Artikolu 3(1)(a) tar-Regolament Nru 4064/89], jew persuna jew persuni li jkunu diġà qed jikkontrollaw almenu impriża waħda jew iżjed jiksbu, kemm jekk b'xiri ta' titoli jew assi, b'kuntratt jew b'xi mezz ieħor, kontroll dirett jew indirett ta' impriża waħda jew iktar jew xi partijiet minn dawn l-impriżi [Artikolu 3(1)(b), tar-Regolament Nru 4064/89].

103 Filwaqt li l-Artikolu 3(1)(a), tar-Regolament Nru 4064/89 jikkwalifika bħala operazzjoni ta’ konċentrazzjoni fenomenu relattivament sempliċi u identifikabbli − dak ta’ l-għaqda ta’ żewġ impriżi jew iżjed li qabel kienu indipendenti −, din id-dispożizzjoni, fil-parti (b), hija intiża sabiex tkopri s-sitwazzjonijiet l-oħra kollha fejn impriża waħda jew iżjed jiksbu l-kontroll ta’ impriża waħda jew iżjed jew ta' partijiet minnha/minnhom.

104 Din id-definizzjoni ġenerali u teleoloġika ta’ operazzjoni ta’ konċentrazzjoni − peress li r-riżultat huwa l-kontroll ta’ impriża waħda jew iżjed − timplika li huwa irrilevanti jekk it-teħid, dirett jew indirett, ta’ dan il-kontroll kienx sar fi stadju wieħed, tnejn jew iktar permezz ta’ operazzjoni waħda, tnejn jew iżjed sakemm ir-riżultat milħuq jikkostitwixxi operazzjoni waħda ta’ konċentrazzjoni.

105 Huwa wkoll irrilevanti l-fatt li l-partijiet, meta jinnotifikaw lill-Kummissjoni b’konċentrazzjoni, jipproponu li jikkonkludu żewġ tranżazzjonijiet jew iżjed jew li jkunu diġà kkonkludewhom qabel n-notifika tagħhom. Hija l-Kummissjoni, f'kull każ, li għandha tevalwa jekk dawk it-tranżazzjonijiet humiex ta’ natura unitarja b’tali mod li jikkostitwixxu konċentrazzjoni waħda fis-sens ta' l-Artikolu 3 tar-Regolament Nru 4064/89.

106 Evalwazzjoni ta’ dan it-tip hija intiża biex tidentifika, skond iċ-ċirkustanzi ta’ fatt u ta’ dritt speċifiċi għal każ in kwistjoni u għall-finijiet li tiġi stabbilita s-sitwazzjoni ekonomika wara l-operazzjonijiet, il-finalità ekonomika segwita mill-partijiet, billi jiġi eżaminat, fil-preżenza ta’ diversi tranżazzjonijiet ġuridikament distinti, jekk l-impriżi kkonċernati kinux disposti li jikkonkludu kull tranżazzjoni meħuda b’mod iżolat jew jekk, minflok, kull tranżazzjoni tikkostitwixxix biss element ta’ operazzjoni iktar kumplessa, li mingħajrha hija ma kinitx tiġi konkluża mill-partijiet.

107 Fi kliem ieħor, sabiex tiġi stabbilita n-natura unitarja tat-tranżazzjonijiet in kwistjoni, f'kull każ in kwistjoni għandu jiġi evalwat jekk dawn l-operazzjonijiet humiex interdipendenti b’mod li waħda ma tistax titwettaq mingħajr l-oħra.

108 Din l-evalwazzjoni hija intiża sabiex tiggarantixxi lill-impriżi li jinnotifikaw operazzjoni ta’ konċentrazzjoni l-benefiċċju taċ-ċertezza legali għat-tranżazzjonijiet kollha li jagħmlu l-konċentrazzjoni u, min-naħa l-oħra, jippermettu lill-Kummissjoni li teżerċita kontroll effikaċi fuq l-operazzjonijiet ta’ konċentrazzjoni li jistgħu jostakolaw b’mod sinjifikanti kompetizzjoni effettiva fis-suq komuni jew f’parti sostanzjali tiegħu. Dawn iż-żewġ skopijiet jikkostitwixxu wkoll l-oġġettiv prinċipali tar-Regolament Nru 4064/89 (is-sentenza tal-Qorti tal-Prim’Istanza tas-27 ta’ Novembru 1997, T‑290/94, Kaysersberg vs Il-Kummissjoni, Ġabra p. II‑2137, punt 109; id-digriet tal-president tal-Qorti tal-Prim’Istanza tat-2 ta’ Diċembru 1994, T‑322/94 R, Union Carbide vs Il-Kummissjoni, Ġabra p. II‑1159, punt 36; ara wkoll f’dan is-sens, is-sentenza tal-Qorti tal-Prim’Istanza ta’ l-24 ta’ Marzu 1994, T‑3/93, Air France vs Il-Kummissjoni, Ġabra p. II‑121, punt 48).

109 Minn dan isegwi li operazzjoni ta’ konċentrazzjoni, fis-sens ta' l-Artikolu 3(1) tar-Regolament Nru 4064/89, tista’ titwettaq ukoll fil-preżenza ta’ pluralità ta’ tranżazzjonijiet ġuridiċi formalment distinti meta dawk it-tranżazzjonijiet ikunu interdipendenti b'tali mod li ma jitwettqux mingħajr l-oħrajn u li r-riżultat tagħhom jikkonsisti fl-għoti lil impriża waħda jew iżjed tal-kontroll ekonomiku, dirett jew indirett, fuq l-attività ta’ impriża waħda jew iżjed differenti.

110 Din l-evalwazzjoni mhijiex affettwata mid-diversi argumenti mqajma mir-rikorrenti.

111 Fl-ewwel lok, rigward l-allegazzjoni bbażata fuq it-tieni paragrafu ta' l-Artikolu 5(2) tar-Regolament Nru 4064/89, li, peress li huwa l-uniku wieħed li jirreferi espliċitament għat-tranżazzjonijiet multipli u peress li l-Kummissjoni kkunsidrat li din id-dipożizzjoni mhijiex direttament applikabbli f’dan il-każ, iċaħħad lill-Kummissjoni mill-kompetenza li tiddeskrivi bħala konċentrazzjoni waħda, fis-sens ta' l-Artikolu 3 tar-Regolament Nru 4064/89, żewġ tranżazzjonijiet jew iżjed, din għandha tiġi miċħuda bħala mhux fondata.

112 Għandu jiġi mfakkar li l-Artikolu 5 tar-Regolament Nru 4064/89, bit-titolu "Kalkolu tal-valur tal-bejgħ" jipprovdi:

"1. Il-valur totali tal-bejgħ fis-sens ta' l-Artikolu 1(2) għandu jkun jikkonsisti fl-ammonti miksuba mill-impriżi konċernati fis-sena finanzjarja ta' qabel mill-bejgħ ta' prodotti u l-għoti ta' servizzi li jagħmlu parti mill-attivitajiet ordinarji ta' l-impriżi wara t-tnaqqis ta' skonti fuq bejgħ u ta' taxxa fuq valur miżjud u taxxi oħra direttament relatati mal-bejgħ. Il-valur tal-bejgħ totali ta' impriża kkonċernata m'għandux jinkludi l-bejgħ ta' prodotti jew l-għoti ta' servizzi bejn l-impriżi msemmija fil-paragrafu 4.

[...]

2. B'deroga mill-paragrafu 1, meta l-konċentrazzjoni tkun tikkonsisti fit-teħid ta' partijiet, kemm jekk ikunu kkostitwiti bħala entitajiet legali u kemm le, ta' impriża waħda jew iktar, il-valur tal-bejgħ biss li għandu x'jaqsam mal-partijiet li jkunu s-suġġett tat-tranżazzjoni għandu jitqies fir-rigward tal-bejjiegħ jew bejjiegħa.

Madankollu, żewġ tranżazzjonijiet jew iktar fis-sens ta' l-ewwel subparagrafu li jseħħu fl-ewwel perijodu ta' sentejn bejn l-istess persuni jew impriżi għandhom jitqiesu bħala l-istess konċentrazzjoni waħda li tkun inħolqot fid-data ta' l-aħħar tranżazzjoni.

[...]".

113 Mill-kliem stess ta’ din id-dispożizzjoni jirriżulta li hija tirregola kwistjoni differenti minn dik imsemmija mill-Artikolu 3 tar-Regolament Nru 4064/89.

114 Filwaqt li l-Artikolu 3 tar-Regolament Nru 4064/89 jiddefinixxi l-kundizzjonijiet għall-eżistenza ta’ "operazzjoni ta’ konċentrazzjoni" u jiddefinixxi biss, b’mod ġenerali u materjali, xi tfisser "konċentrazzjoni", din id-dispożizzjoni ma tirregolax il-kwistjoni tal-kompetenza tal-Kummissjoni fuq l-operazzjonijiet ta’ konċentrazzjoni (ara f’dan is-sens, is-sentenza tal-Qorti tal-Prim’Istanza tal-15 ta’ Diċembru 1999, T‑22/97, Kesko vs Il-Kummissjoni, Ġabra p. II‑3775, punt 138). Fost l-operazzjonijiet li jikkorrispondu mad-definizzjoni ta’ l-Artikolu 3 tar-Regolament Nru 4064/89, l-operazzjonijiet hekk imsejħa ta' "dimensjoni Komunitarja" biss, kif iddefiniti fl-Artikolu 1 ta’ dan ir-Regolament, jaqgħu taħt il-kompetenza esklużiva tal-Kummissjoni, ħlief jekk ma jiġix ipprovdut mod ieħor fir-Regolament imsemmi. Għaldaqstant, il-fatt li operazzjoni tissodisfa d-definizzjoni ta' l-Artikolu 3 tar-Regolament Nru 4064/89 ma jwassalx neċessarjament għall-konklużjoni li hija tidħol fil-kamp tal-kompetenza esklużiva tal-Kummissjoni; huwa meħtieġ, ukoll, li din l-operazzjoni tkun ta’ "dimensjoni Komunitarja".

115 Jirriżulta mill-Artikolu 1 tar-Regolament Nru 4064/89 li l-leġiżlatur Komunitarju kellu l-intenzjoni li, fil-kuntest tal-missjoni li ġiet mogħtija lilha fil-qasam ta’ konċentrazzjonijiet, il-Kummissjoni tintervjeni biss jekk l-operazzjoni proposta, jew diġà mwettqa, tilħaq ċertu daqs ekonomiku jew estensjoni ġeografika, jiġifieri "dimensjoni Komunitarja". Barra minn dan, mill-istruttura ġenerali ta’ l-Artikolu 5 tar-Regolament Nru 4064/89 jirriżulta li l-leġiżlatur Komunitarju kellu l-intenzjoni li jippreċiża l-kuntest ta’ l-applikazzjoni ta’ dan ir-regolament bid-definizzjoni, b’mod partikolari, tad-dħul mill-bejgħ tal-parteċipanti f’operazzjoni ta’ konċentrazzjoni li għandu jiġi kkunsidrat għall-istabbiliment tad-"dimensjoni Komunitarja", skond l-Artikolu 1 tar-Regolament Nru 4064/89.

116 B’hekk, mill-Artikolu 5(2) tar-Regolament Nru 4064/89 jirriżulta li, fil-kuntest ta' l-akkwist ta' partijiet minn impriża, għall-evalwazzjoni tad-dimensjoni ta' l-operazzjoni in kwistjoni għandu jitqies biss id-dħul mill-bejgħ li jirriferi għal dawk il-partijiet ta' l-impriża effettivament miksuba (is-sentenza Air France vs Il-Kummissjoni, iċċitata iktar ’il fuq fil-punt 108, punt 103).

117 Din l-evalwazzjoni tinkludi wkoll l-interpretazzjoni tat-tieni paragrafu ta’ l-Artikolu 5(2) tar-Regolament Nru 4064/89, b'tali mod li, meta l-akkwist ta' partijiet ta' impriża waħda jew iżjed iseħħ f'diversi tranżazzjonijiet matul perijodu ta' sentejn, bejn l-istess persuni jew impriżi, id-dħul mill-bejgħ għandu jirriferi għal dawn il-partijiet miksuba, ikkunsidrati flimkien.

118 Ir-raġuni għaliex iddaħħal it-tieni paragrafu ta’ l-Artikolu 5(2) tar-Regolament Nru 4064/89 − li l-analiżi tiegħu hija komuni għall-partijiet f’din il-kawża − hija biex jiġi evitat li l-istess impriżi jew l-istess persuni jaqsmu artifiċjalment operazzjoni f'diversi bejgħ parzjali ta’ l-assi, f’intervalli ta’ żmien, bl-iskop li jevitaw il-limiti stabbiliti mir-Regolament Nru 4064/89 li jiddeterminaw il-kompetenza tal-Kummissjoni fl-applikazzjoni ta’ dan ir-regolament.

119 Konsegwentement, il-fatt li t-tieni paragrafu ta' l-Artikolu 5(2) tar-Regolament Nru 4064/89 jippermetti lill-Kummissjoni li tikkunsidra żewġ tranżazzjonijiet jew iżjed bħala tali li jikkostitwixxu konċentrazzjoni waħda għall-finijiet tal-kalkolu tad-dħul mill-bejgħ ta’ l-impriżi kkonċernati sabiex jimpedixxi li tiġi evitata l-kompetenza li r-Regolament jagħtiha ma jfissirx li dik id-dispożizzjoni, bil-kontra ta' dak li ssostni r-rikorrenti, iċċaħħad lill-Kummissjoni mid-dritt li tiddetermina, fil-bidu, b'applikazzjoni ta’ l-Artikolu 3 ta' l-imsemmi Regolament, jekk diversi tranżazzjonijiet li ġew innotifikati lilha jwasslux għal konċentrazzjoni waħda jew jekk, bil-kontra, dawn it-tranżazzjonijiet għandhomx jiġu kkunsidrati bħala pluralità ta’ konċentrazzjonijiet.

120 Jekk jirriżulta mill-eżami magħmul mill-Kummissjoni li żewġ tranżazzjonijiet innotifikati lilha mhumiex interdipendenti, dawn it-tranżazzjonijiet għandhom jiġu evalwati individwalment. Jekk waħda u/jew l-oħra ma jkollhiex dimensjoni Komunitarja, il-Kummissjoni ma teżerċitax il-kompetenza tagħha biex tevalwa waħda jew l-oħra. Jekk minn dan l-eżami jirriżulta li t-tranżazzjonijiet jippreżentaw natura unitarja li tippermetti li jiġu kkunsidrati bħala konċentrazzjoni unika, b'applikazzjoni ta’ l-Artikolu 3 tar-Regolament Nru 4064/89, il-Kummissjoni għandha tivverifika jekk l-operazzjoni hekk identifikata hijiex ta’ dimensjoni Komunitarja, biex tiġi stabbilita l-kompetenza tagħha u għall-evalwazzjoni ta’ l-effetti ta’ l-operazzjoni fuq il-kompetizzjoni.

121 F'kull każ, l-applikazzjoni f’każ partikolari ta’ l-Artikolu 3 tar-Regolament Nru 4064/89 la għandha l-iskop u lanqas l-effett li tippermetti li ssir konklużjoni fuq il-kompetenza tal-Kummissjoni li teżamina l-operazzjonijiet ta’ konċentrazzjoni identifikati, iżda li jiġi vverifikat jekk it-tranżazzjonijiet li jikkostitwixxu s-suġġett ta’ notifika humiex operazzjoni waħda jew iżjed ta’ konċentrazzjoni.

122 F’dawn iċ-ċirkustanzi, l-argument tar-rikorrenti bbażat fuq it-tieni paragrafu ta' l-Artikolu 5(2) tar-Regolament Nru 4064/89 m’għandux konsegwenzi fuq l-interpretazzjoni ta’ l-Artikolu 3 tar-Regolament Nru 4064/89 li jippermetti lill-Kummissjoni li teżamina jekk it-tranżazzjonijiet in kwistjoni jaqgħux taħt il-kamp ta’ l-applikazzjoni ta’ din id-dispożizzjoni minħabba n-natura unitarja tagħhom.

123 Fit-tieni lok, fir-rigward ta' l-allegazzjoni tar-rikorrenti li tgħid li l-Kummissjoni, fil-kuntest tar-reviżjoni tar-Regolament Nru 4064/89, ammettiet l-inkompetenza tagħha li tiddeskrivi bħala operazzjoni ta’ konċentrazzjoni fis-sens ta' l-Artikolu 3 tar-Regolament Nru 4064/89 żewġ tranżazzjonijiet jew iżjed, biżżejjed jingħad li, anki jekk dan ikun il-każ, pożizzjoni bħal din tal-Kummissjoni ma tippreġudikax l-interpretazzjoni ta' l-Artikolu 3 tar-Regolament Nru 4064/89 adottata iktar ’il fuq mill-Qorti tal-Prim’Istanza.

124 Minn dan isegwi li l-ilment tar-rikorrenti ibbażat fuq l-inkompetenza tal-Kummissjoni li tiddeskrivi diversi tranżazzjonijiet bħala konċentrazzjoni waħda, b'applikazzjoni ta’ l-Artikolu 3 tar-Regolament Nru 4064/89, għandu jiġi miċħud.

– Fuq l-interdipendenza tat-tranżazzjonijiet konklużi fid-9 ta’ Awwissu 1999

125 Ir-rikorrenti takkuża lill-Kummissjoni li wettqet żball ta’ evalwazzjoni meta kkunsidrat li, f'dan il-każ, l-ewwel u t-tieni grupp ta' tranżazzjonijiet konklużi fid-9 ta' Awwissu 1999, imsemmija iktar ’il fuq fil-punt 8, kienu interdipendenti b'tali mod li kienu jikkostitwixxu kumpless wieħed mil-lat ekonomiku.

126 Qabel kollox, għandu jiġi mfakkar li, fid-deċiżjoni kkontestata, il-Kummissjoni għamlet il-preċiżazzjonijiet li ġejjin:

"20. [...] Dawn id-diversi operazzjonijiet seħħew fi żmien qasir ta' żmien u huma ekonomikament marbuta fil-qrib bejniethom. L-atti legali li wasslu lil Haniel u Cementbouw għat-teħid tal-kontroll fuq CVK u dawk li wasslu lil CVK għat-teħid tal-kontroll ta’ ħdax-il kumpannija li jagħmlu l-briks tar-ramel u l-ġir ġew stabbiliti fl-istess jum (id-9 ta’ Awwissu 1999) u ġew irreġistrati min-nutar f’dokument wieħed. Barra minn dan, kienet l-intenzjoni tal-partijiet li jorbtu ż-żewġ akkwisti ta’ kontroll, b'tali mod li wieħed ma jkunx jista' jseħħ mingħajr l-ieħor. Il-konklużjoni tal-kuntratti, li ntbagħtu lil NMa, ġiet posposta sakemm jingħalqu n-negozjati fuq it-trasferiment ta’ l-ishma ta’ RAG. Din id-deċiżjoni ttieħdet sabiex tittieħed in kunsiderazzjoni x-xewqa li esprimiet sadattant RAG li tirtira minn CVK, peress li din ta' l-aħħar ma baqgħetx lesta li tipparteċipa fl-istruttura ġdida proposta għall-impriża CVK. Għaldaqstant, anki ekonomikament, iż-żewġ akkwisti ta’ kontroll għandhom jiġu kkunsidrati bħala operazzjoni waħda. Anki jekk wieħed jippresupponi li dawn huma żewġ operazzjonijiet distinti, separati fiż-żmien b’"mument loġiku", huma tant jiddependu minn xulxin li għandhom jitqiesu bħala operazzjoni waħda ta’ konċentrazzjoni.

21. Haniel stqarret li hija ta' l-istess opinjoni fil-kummenti tagħha fuq id-dikjarazzjonijiet ta’ l-oġġezzjonijiet u waqt is-seduta. Min-naħa l-oħra, Cementbouw ipproponiet li, jekk l-irtirar ta’ RAG jiġi kkunsidrat bħala teħid ta’ kontroll konġunt ta’ CVK minn Haniel u Cementbouw − fatt ikkontestat minn Cementbouw − il-kompetenza tal-Kummissjoni testendi biss, f'kull każ, għal dan it-teħid. Hija tqis li t-teħid ta’ kontroll minn CVK ta' l-impriżi membri tagħha jikkostitwixxi, min-naħa l-oħra, konċentrazzjoni ġuridakament distinta. Fil-fehma tagħha, ma jistax jiġi konkluż mill-fatt li l-kuntratt ta’ pooling u [t-tranżazzjoni RAG] ġew konklużi fl-istess jum li huma jikkostitwixxu proċedura ġuridika jew ekonomika waħda; huma biss id-diffikultajiet prattiċi li ma kinux deskritti iktar fid-dettall li kienu jipprekludu l-konklużjoni tal-kuntratt ta’ pooling immedjatament wara l-awtorizzazzjoni ta’ NMa fl-20 ta’ Ottubru 1999. It-teħid ta’ kontroll ta’ l-istabbilimenti tal-membri, madankollu, ġie illegalizzat bid-deċiżjoni adottata minn NMa fl-20 ta’ Ottubru 1998, b'tali mod li l-eżami tal-Kummissjoni f'din il-kawża fl-ebda każ ma jista' jkopri din l-operazzjoni.

22. Il-Kummissjoni ma tistax taqbel ma' l-argument ta’ Cementbouw. Il-kuntratti kollha konklużi fid-9 ta’ Awwissu 1999 jikkostitwixxu operazzjoni waħda ekonomika, għaliex kellhom l-effett li jibdlu organizzazzjoni kummerċjali komuni magħmula minn 11-il impriża li jagħmlu briks tar-ramel u l-ġir, li sa dakinhar kienu ġuridikament awtonomi, u li kienu proprjetà ta' tliet kumpanniji fondatriċi differenti f'impriża għall-finijiet u l-effetti kollha kkontrollata min Haniel u Cementbouw flimkien. Haniel ikkonfermat diversi drabi li għall-partijiet involuti fl-operazzjoni tad-9 ta' Awwissu 1999, Haniel, Cementbouw u RAG, dawn il-kuntratti kollha kienu interdipendenti u kienu jikkostitwixxu, ekonomikament, kumpless wieħed. Meta ġiet mistoqsija fuq dan is-suġġett, Cementbouw lanqas ma tat spjegazzjoni konvinċenti fuq ir-raġuni li għaliha l-implementazzjoni tad-deċiżjoni awtorizzata minn NMa ġiet posposta għal iktar minn disa' xhur u ġiet implementata biss meta RAG irtirat. Għaldaqstant, il-Kummissjoni tassumi li RAG ma kinitx lesta li tieħu sehem fl-implementazzjoni tal-kuntratt tal-pooling bħala azzjonista indiretta f’CVK.

23. Ċertament, mil-lat formali, RAG ikkonkludiet il-kuntratt ta’ pooling qabel ma twettaq il-bejgħ ta’ l-ishma tagħha lil Haniel u Cementbouw. Mill-fatt li l-istess nutar irreġistra uffiċjalment il-kuntratt ta’ pooling u t-tibdil fl-artikoli ta’ assoċjazzjoni minnufih qabel il-konstatazzjoni bil-miktub tal-bejgħ ta’ l-ishma ta’ RAG fl-istess laqgħa, u fassal dokument wieħed għal dak l-iskop, jirriżulta li wieħed jista' iqis, mill-iktar ma' l-ewwel daqqa t'għajn u minn perspettiva formalistika, li RAG kienet involuta fl-implementazzjoni ta’ l-istruttura CVK awtorizzata minn NMa. Dan il-mod purament formali sabiex titqies is-sitwazzjoni ma jistax ikun deċiżiv sabiex tiġi evalwata l-kwistjoni jekk operazzjoni ekonomika waħda jew iżjed jikkostitwux konċentrazzjoni li għandha tkun ivverifikata skond ir-regolament fuq il-konċentrazzjonijiet. Bl-istess mod, [it-tieni paragrafu ta'] l-Artikolu 5(2) tar-regolament fuq il-konċentrazzjonijiet, li mhuwiex direttament applikabbli f'dan il-każ, juri li għandu jintuża approċċ ekonomiku. Għaldaqstant wieħed għandu jassumi li l-kuntratti kollha konklużi fid-9 ta’ Awwissu 1999 jikkostitwixxu konċentrazzjoni waħda, li permezz tagħha CVK ħadet il-kontroll ta’ l-impriżi membri tagħha, u fl-istess ħin Haniel u Cementbouw ħadu l-kontroll ta’ CVK".

127 Mill-motivi ċċitati tad-deċiżjoni kkontestata jirriżulta li l-Kummissjoni ddeċidiet li kien hemm l-interdipendenza tat-tranżazzjonijiet fuq il-bażi tat-tliet fatturi li ġejjin: l-interdipendenza ekonomika, il-konklużjoni kontemporanja tat-tranżazzjonijiet quddiem l-istess uffiċjal ta’ l-istat ċivili u l-konferma min-naħa ta’ Haniel ta’ l-interdipendenza tat-tranżazzjonijiet.

128 Huwa stabbilit li r-rikorrenti ma tikkontestax li t-tieni grupp ta’ tranżazzjonijiet (tranżazzjoni RAG u kuntratt ta’ kooperazzjoni bejn Haniel u r-rikorrenti) huwa suġġett għat-twettiq ta' l-ewwel grupp. Għaldaqstant, għandu jiġi kkonstatat li t-tieni grupp ta' tranżazzjonijiet ma kienx jiġi konkluż fin-nuqqas ta' l-ewwel wieħed.

129 Min-naħa l-oħra, ir-rikorrenti takkuża lill-Kummissjoni li kkunsidrat, żbaljatament, li l-ewwel grupp ta’ tranżazzjonijiet kien dipendenti fuq it-tieni. Ir-rikorrenti tfakkar li, fil-mument tan-notifika lil NMa, fi Frar 1998, bl-abbozz ta' kuntratt ta’ pooling bejn CVK u l-impriżi membri tagħha, RAG kellha ishma fi tlieta mill-impriżi membri. Ir-rikorrenti tibbaża ruħha fuq dan l-element biex issostni li, f’dak il-mument, hija ma kinitx taf li RAG kellha l-intenzjoni li tneħħi l-ishma tagħha f’dawn l-impriżi, fatt li juri li l-ewwel grupp ta' tranżazzjonijiet, li fih huwa inkluż il-kuntratt ta' pooling, huwa operazzjoni ta’ konċentrazzjoni awtonoma. Barra minn dan, ir-rikorrenti ssostni li, fil-mument tal-konklużjoni ta’ l-operazzjonijiet kollha, fid-9 ta’ Awwissu 1999, il-kuntratt li bih ġiet konkluża t-tranżazzjoni RAG ppreċiża li l-partijiet kienu ffirmawh wara l-konklużjoni tal-ftehim ta’ pooling bejn CVK u l-impriżi membri, bl-iskop ta’ konformità, almenu formalment, mal-pożizzjoni ta’ NMa, esposta fl-ittra tas-26 ta’ Marzu 1999 li tgħid li, biex it-tranżazzjoni RAG ma tiġix kkunsidrata konċentrazzjoni, fis-sens tal-liġi Olandiża fuq il-kompetizzjoni, il-kuntratt ta’ pooling bejn CVK u l-impriżi membri tagħha kellu jiġi konkluż fid-data tat-tranżazzjoni RAG.

130 Dawn l-argumenti ma jistgħux jiġu milqugħa.

131 Fl-ewwel lok, jekk huwa minnu li jeħtieġ jiġi ammess li l-ebda element tal-proċess ma jista’ jikkontradixxi l-affermazzjoni tar-rikorrenti li hija ma kinitx taf, fil-mument tan-notifika ta’ NMa bil-proġett ta’ l-ewwel grupp ta’ tranżazzjonijiet, fi Frar ta’ l-1998, li RAG kellha l-intenzjoni li tbiegħ l-ishma tagħha fi tlieta mill-impriżi membri ta' CVK, jibqa' l-fatt li din l-operazzjoni ġiet konkluża biss fid-9 ta' Awwissu 1999, jiġifieri fl-istess jum tal-konklużjoni tat-tieni grupp ta' tranżazzjonijiet. F'dik id-data mhux biss kien ċar li RAG kienet iddeċidiet li tbiegħ lil Haniel u lir-rikorrenti l-ishma tagħha fl-impriżi membri ta’ CVK, iżda, barra minn hekk, l-ewwel grupp ta’ tranżazzjonijiet għadda minn tibdil konsiderevoli minħabba l-konklużjoni, fl-istess jum, tat-tieni grupp ta’ tranżazzjonijiet, fosthom, b’mod partikolari, it-tranżazzjoni RAG, li fiha Haniel u r-rikorrenti assumew il-kontroll konġunt ta’ CVK.

132 Quddiem sitwazzjoni bħal din, il-Kummissjoni kienet iġġustifikata li tistħarreġ dwar ir-raġunijiet li għalihom l-ewwel grupp ta’ tranżazzjonijiet ma ġiex konkluż qabel id-9 ta’ Awwissu, kif hija għamlet fil-proċedura amministrattiva u, mill-ġdid, fin-nuqqas ta’ risposta sodisfaċenti mill-partijiet, fil-motivi ċċitati tad-deċiżjoni kkontestata.

133 Fil-fatt, jekk, b’mod ġenerali, is-simultanjetà tal-konklużjoni ta’ diversi tranżazzjonijiet mhijiex neċessarjament determinanti biex tidentifika l-interdipendenza tagħhom, f’dan il-każ, min-naħa l-oħra, ir-rinviju tal-konklużjoni ta’ l-ewwel grupp ta’ tranżazzjonijiet għall-mument tal-konklużjoni tat-tieni hija fattur importanti inkwantu hija tista’ tfisser li RAG mhijiex lesta li tipparteċipa fl-ewwel grupp u li, biex dan il-grupp ta’ tranżazzjonijiet ikun jista’ jiġi konkluż, dan kellu neċessarjament jiġi suġġett għall-irtirar ta’ RAG mill-kapital tal-kumpannija ta’ CVK jew, fi kliem ieħor, għall-konklużjoni tat-tieni grupp ta’ tranżazzjonijiet.

134 Biex jiġi spjegat ir-rinviju tal-konklużjoni ta’ l-ewwel grupp ta’ tranżazzjonijiet għall-mument tal-konklużjoni tat-tieni grupp, ir-rikorrenti tinvoka, fin-noti tagħha, id-diffikultajiet tekniċi u kummerċjali marbuta mal-pooling tat-telf u tal-qligħ fost l-impriżi membri. Fir-replika r-rikorrenti ssemmi wkoll li kellhom isiru diversi studji ekoloġiċi u li l-btajjel tas-sajf fis-settur tal-bini dewwmu wkoll din il-konklużjoni.

135 Madankollu, dawn ir-raġunijiet ma jistgħux jiġu adottati biex jispjegaw ir-rinviju b'iktar minn disa’ xhur mill-awtorizzazzjoni ta’ NMa ta’ deċiżjoni daqstant importanti bħal dik intiża għall-konklużjoni sabiex jingħaqdu l-attivitajiet kollha ta’ l-impriżi membri ta’ CVK fi ħdan struttura komuni.

136 Minn naħa, rigward l-allegati studji ekoloġiċi u l-btajjel tas-sajf li kkawżaw id-dewmien tal-konklużjoni ta’ l-ewwel grupp ta’ tranżazzjonijiet, dawn huma ġustifikazzjonijiet li ġew biss imqajma mir-rikorrenti fl-istadju tar-replika, u ma ġewx sostnuti.

137 Min-naħa l-oħra, rigward l-allegazzjoni relatata mad-diffikultajiet tekniċi u kummerċjali marbuta mal-pooling tat-telf u tal-qligħ ta’ l-impriżi membri ta’ CVK, għandu jiġi osservat li, minbarra li din l-allegazzjoni baqgħet ma ġietx sostnuta, l-importanza ta' din il-ġustifikazzjoni tidher imnaqqsa konsiderevolment mill-elementi tal-proċess infushom. Fil-fatt, għandu jiġi osservat – u dan mingħajr ma ġie kkontestat mir-rikorrenti, li ġiet mistoqsija speċifikament fuq dan il-punt mill-Qorti tal-Prim’Istanza fis-seduta – li, anki fil-mument tal-konklużjoni tal-kumpless tat-tranżazzjonijiet, fid-9 ta’ Awwissu 1999, il-kuntratt ta’ kooperazzjoni bejn Haniel u r-rikorrenti wera li l-pooling tal-kontijiet u tal-fondi ta’ l-impriżi membri ta’ CVK ma kienx is-suġġett ta’ regolamentazzjoni mitmuma, b'mod partikolari għall-impriżi li qabel kienu proprjetà ta’ RAG. Jekk din il-kwistjoni kienet daqstant importanti li kienet teżiġi r-rinviju tal-konklużjoni ta’ l-ewwel grupp ta’ tranżazzjonijiet, hija kellha ċertament tiġġustifika r-rinviju tal-konklużjoni ta' dan il-kuntratt wara l-jum tad-9 ta’ Awwissu nnifsu. Dan ċertament ma kienx il-każ, għar-raġuni nfisha li tali rinviju, jiġifieri wara l-konklużjoni tat-tieni grupp ta’ tranżazzjonijiet, kien jikkostitwixxi indizju sinjifikanti tad-dipendenza ta’ l-ewwel grupp ta’ tranżazzjonijiet fil-konfront tat-tieni grupp ta' tranżazzjonijiet.

138 Billi r-rikorrenti ma ressqitx motivi oħrajn, għandu jiġi kkonstatat li l-element li kien jikkundizzjona l-konklużjoni ta' l-ewwel grupp ta' tranżazzjonijiet kien il-konklużjoni tat-tieni grupp ta’ tranżazzjonijiet, jiġifieri l-irtirar ta’ RAG mill-kapital tal-kumpannija ta’ CVK.

139 Fit-tieni lok, il-fatt li l-kuntratt li ffinalizza l-konklużjoni tat-tranżazzjoni RAG isemmi l-konklużjoni preċedenti tal-kuntratt ta’ pooling ma jistax iwassal sabiex tiġi ammessa l-awtonomija ta’ l-ewwel grupp ta’ tranżazzjonijiet fil-konfront tat-tieni u lanqas, konsegwentement, sabiex jiġi kkonstatat żball ta’ evalwazzjoni tal-Kummissjoni.

140 Huwa minnu li, bil-kontra ta' dak li indikat il-Kummissjoni fil-punt 23 tad-deċiżjoni kkontestata, in-nutar li quddiemu ġew konklużi l-kuntratti ma fassalx protokoll wieħed.

141 Madankollu dan l-iżball mhuwiex tali li jwassal għall-annullament tad-deċiżjoni kkontestata.

142 Fil-fatt, f’dan il-każ, dan l-iżball ma jistax inaqqas l-importanza tal-kunsiderazzjoni fondamentali li l-kuntratti ġew konklużi fl-istess jum minħabba l-fatt li RAG ma kinitx lesta li taqbel għall-konklużjoni ta’ l-ewwel grupp ta’ tranżazzjonijiet indipendentement mill-konklużjoni tat-tieni grupp, li kienet ittemm il-parteċipazzjoni tagħha fl-ewwel wieħed. Mil-lat ta’ l-evalwazzjoni ekonomika ta’ l-interdipendenza bejn it-tranżazzjonijiet, il-fatt li l-ewwel grupp ġie qabel l-ieħor bi ftit minuti jew b'xi sigħat huwa irrilevanti.

143 F’dan ir-rigward ir-rikorrenti ma tistax tressaq kontra l-Kummissjoni l-fatt li hija kellha aspettattiva leġittima mill-ittra ta’ NMa tas-26 ta’ Marzu 1999, fejn ġie suġġerit dan il-metodu ta’ implementazzjoni taż-żewġ gruppi ta’ tranżazzjonijiet biex it-tieni grupp ta’ operazzjonijiet, inkluża t-tranżazzjoni RAG, ma jkunx jikkostitwixxi konċentrazzjoni fis-sens tal-liġi Olandiża fuq il-kompetizzjoni.

144 Mingħajr il-ħtieġa li jitqies ir-raġunament magħmul minn NMa f’din l-ittra, għandu jiġi kkonstatat li r-rikorrenti qatt ma rċeviet assigurazzjonijiet preċiżi li l-operazzjoni li tinkludi ż-żewġ gruppi ta’ tranżazzjonijiet toħroġ mill-kamp ta’ l-applikazzjoni tar-Regolament Nru 4064/89 u mill-kompetenza tal-Kummissjoni. Safejn il-kompetenza ta’ din ta’ l-aħħar mhijiex limitata għall-operazzjonijiet li jiġu nnotifikati lilha minn qabel (is-sentenza tal-Qorti tal-Prim’Istanza tat-28 ta’ Settembru 2004, T‑310/00, MCI vs Il-Kummissjoni, Ġabra p. II‑3253, punt 93), kienu l-partijiet, jekk riedu jibbenefikaw miċ-ċertezza legali konnessa mad-deċiżjonijiet tagħha ta’ approvazzjoni, li kellhom jinfurmaw lill-Kummissjoni bl-intenzjoni li tiġi konkluża l-operazzjoni ta’ konċentrazzjoni tad-9 ta’ Awwissu 1999. Dan ma kienx il-każ.

145 Fit-tielet lok, minkejja li hija ssostni li l-ewwel grupp ta’ tranżazzjonijiet huwa operazzjoni ta’ konċentrazzjoni awtonoma, ir-rikorrenti ma spjegatx għal liema skop u loġika ekonomika t-tliet azzjonisti kellhom jippermettu li l-impriżi membri ta’ CVK jingħaqdu f’entità ekonomika waħda mmexxija minn CVK mingħajr ma dawn l-azzjonijisti jkunu jistgħu jieħdu l-kontroll ta' din l-impriża, meta l-konklużjoni ta’ l-ewwel grupp ta’ tranżazzjonijiet kienet tagħmel sens ekonomikament ladarba, minħabba l-irtirar ta’ RAG mill-kapital tal-kumpannija ta’ CVK, Haniel u r-rikorrenti ħadu l-kontroll konġunt ta’ CVK.

146 Fir-raba’ lok, għandu jiġi osservat li mill-kuntratt ta’ kooperazzjoni bejn Haniel u r-rikorrenti jirriżulta li t-tnejn ikkunsidraw li kienet preferibbli għaqda fid-dritt ta’ l-impriżi membri u ta' CVK f’waħda u kienu se jqisu bis-serjetà l-possibbiltà ta’ din l-għaqda b'mod li CVK kienet tiġi ttrasformata f’impriża waħda, miżmuma b’mod konġunt minn Haniel u mir-rikorrenti. Dan il-fatt jikkorrobora t-teżi tal-Kummissjoni billi juri li l-ewwel grupp ta' tranżazzjonijiet ma kienx fil-fatt ħlief fażi ta' operazzjoni iktar wiesgħa, mingħajr awtonomija effettiva.

147 Fl-aħħar nett, fil-ħames lok, l-analiżi tal-Kummissjoni hija sostnuta wkoll mill-fatt li, waqt il-proċedura amministrattiva, Haniel sostniet li t-tranżazzjonijiet kienu interdipendenti, affermazzjoni miġjuba fid-deċiżjoni kkontestata, mingħajr ma ġiet kontradetta mir-rikorrenti. Huwa minnu li, kif issostni r-rikorrenti, il-pożizzjoni li ġiet difiża minn kull parti li wettqet notifikazzjoni hija soġġettiva u tirrifletti neċessarjament dawn l-interessi. Madankollu, dan ma jfissirx li l-Kummissjoni, fl-interess li tistabbilixxi r-realtà ekonomika ta’ operazzjoni ta’ konċentrazzjoni, għandha tirrinunzja l-ispjegazzjonijiet tal-partijiet li jagħtuha l-possibbiltà li tidentifika l-finalità ekonomika effettivament segwita minnhom fil-konklużjoni tat-tranżazzjonijiet in kwistjoni. Minkejja li l-ispjegazzjonijiet mhux ikkontestati minn waħda mill-partijiet li wettqu notifikazzjoni ma jistgħux ikunu minnhom infushom determinanti, il-Kummissjoni għandha, bħal f’dan il-każ, tkun tista' tibbaża ruħha fuqhom meta huma jippermettulha li ssostni l-elementi ta’ evalwazzjoni li fuqhom hija bbażata l-analiżi tagħha.

148 Minn dan isegwi li r-rikorrenti ma wrietx li l-Kummissjoni kienet wettqet żball ta’ evalwazzjoni meta kkonkludiet, fid-deċiżjoni kkontestata, li ż-żewġ gruppi ta’ tranżazzjonijiet in kwistjoni kienu interdipendenti b’mod li kienu jikkostitwixxu flimkien operazzjoni waħda ta’ konċentrazzjoni fis-sens ta' l-Artikolu tar-Regolament Nru 4064/89.

149 Għaldaqstant, it-tieni parti ta’ l-ewwel motiv għandha tiġi miċħuda.

Fuq it-tielet parti ta’ l-ewwel motiv, ibbażat fuq l-inkompetenza tal-Kummissjoni li teżamina t-teħid ta’ kontroll minn CVK fuq l-impriżi membri tagħha, minħabba l-awtorizzazzjoni tagħha min-naħa ta’ NMa

L-argumenti tal-partijiet

150 Fil-kuntest ta' din il-parti tal-motiv ir-rikorrenti tikkunsidra, minn naħa, li anki jekk wieħed jassumi li l-Kummissjoni hija kompetenti sabiex teżamina, skond l-Artikolu 3 tar-Regolament Nru 4064/89, it-tranżazzjoni RAG, hija ma tistax teżamina t-teħid ta’ kontroll minn CVK ta’ l-impriżi membri tagħha permezz tal-kuntratt ta’ pooling inkwantu din l-operazzjoni diġà ġiet awtorizzata minn NMa.

151 In sostenn tat-teżi tagħha r-rikorrenti tindika qabel kollox li, kuntrarjament għal dak li tallega l-Kummissjoni fid-deċiżjoni kkontestata, ma teżisti l-ebda differenza bejn l-operazzjoni hekk kif ġiet innotifikata lilha, u mbagħad approvata minn NMa fl-20 ta’ Ottubru 1998, u l-operazzjoni finalment konkluża fid-9 ta’ Awwissu 1999. Barra minn hekk, ir-rikorrenti tosserva li l-Kummissjoni rrikonoxxiet li l-operazzjoni ma kellhiex dimensjoni Komunitarja u ma kkontestatx uffiċjalment id-deċiżjoni ta’ NMa, kif kellha tagħmel skond l-Artikoli 226 KE u 228 KE, fatt li nissel aspettattiva leġittima fir-rikorrenti. Imbagħad ir-rikorrenti tikkunsidra li ma tantx huwa konvinċenti l-argument tal-Kummissjoni li d-deċiżjoni ta’ NMa mhijiex rilevanti għaliex hija bbażata fuq leġiżlazzjoni nazzjonali. Dan ifisser, skond ir-rikorrenti, li jiġi injorat il-fatt li d-dispożizzjonijiet tal-leġiżlazzjoni Olandiża fuq il-kompetizzjoni ġejjin minn dawk tad-dritt Komunitarju u għandhom jiġu interpretati f’konformità miegħu. Fl-aħħar nett, ir-rikorrenti tikkontesta l-insinwazzjoni tal-Kummissjoni, li tinsab fil-premessa 30 tad-deċiżjoni kkontestata, li l-partijiet kkonċernati ma rrispettawx il-garanziji li kienu offrew lil NMa biex din ta’ l-aħħar